title: V niin kuin verikosto (elokuva)

text: Näyttelijät ja muut elokuvan parissa työskennelleet osallistuivat useisiin lehdistötilaisuuksiin, joissa heillä oli mahdollisuus kommentoida mm. elokuvan todenmukaisuutta, poliittista sanomaa sekä alkuperäisen sarjakuvan piirtäjän Alan Mooren reaktiota. Elokuvaa irtaannutettiin tarkoituksella joistakin Mooren sarjakuvan teemoista. Weavingin mukaan "Mooren alkuperäisteos puhutteli yhteiskuntaa jota ei enää ole. Sarjakuva oli reaktio thacheriaanisessa Britanniassa elämiseen - - - Elokuva taas kommentoi nykyistä maailmaamme. Minusta sarjakuva ja elokuva ovat siis kaksi erillistä teosta." Elokuvantekijät kommentoivat myös elokuvan kiisteltyä poliittista sanomaa sanoen tarkoituksen olevan ennemmin herättää kysymyksiä ja ottaa osaa jo yhteiskunnassa käytävään keskusteluun kuin sanella vastauksia tai sanella katsojille mielipiteitä.


title: V niin kuin verikosto (elokuva)

text: Elokuva hyödyntää laajalti vuoden 1605 ruutisalaliiton kuvastoa. Salaliitossa joukko katolisia suunnitteli sytyttävänsä kansan vallankumoukseen tuhoamalla parlamenttitalon Englannissa. Alun perin elokuva oli tarkoitus julkaista marraskuun 5. viikonloppuna (2005), salaliiton 400. vuosipäivänä, mutta julkaisupäivää lykättiinkin 17. maaliskuuta 2006. Esitettyjen veikkausten mukaan julkaisupäivän siirtäminen johtui Lontoon metron pommi-iskusta heinäkuun 7. päivänä, ja yritetystä pommi-iskusta heinäkuun 21. päivänä. Tuotantoyhtiön mukaan lykkääntyminen johtui kuitenkin elokuvantekoon liittyvistä seikoista. Elokuvan varsinainen ensi-ilta oli Berliinin elokuvajuhlilla 13. helmikuuta , ja yleiseen teatterilevitykseen se pääsi 17. maaliskuuta 2006, jolloin sitä näytettiin Yhdysvalloissa, Britanniassa ja kuudessa muussa maassa. Suomessa elokuva sai ensi-iltansa 24. maaliskuuta 2006.


title: V niin kuin verikosto (elokuva)

text: Elokuvan soundtrackin julkaisi Astralwerks Records 21. maaliskuuta 2006. Albumi sisällyttää suurimmaksi osaksi alkuperäisen musiikin elokuvan säveltäjä Dario Marianellilta. Soundtrack sisältää myös kolme muuta elokuvan aikana soitettua kappaletta: Julie Londonin "Cry Me a River", The Velvet Undergroundin "I Found a Reason" Cat Powerin esittämänä ja Antony and the Johnsonsin "Bird Gerhl". Kuten elokuvassa mainitaan, nämä kappaleet ovat yksiä niistä 872 mustalistatuista kappaleista V:n jukeboxissa jotka V "lunasti" Paheksuttavien materiaalien ministeriöstä. Tšaikovskin "Orkesterialkusoiton 1812" kohokohta esiintyy "Knives and Bullets (and Cannons too)" -kappaleen lopussa. Alkusoitto soitetaan elokuvan alussa ja lopussa.


title: V niin kuin verikosto (elokuva)

text: Kolme kappaletta, jotka eivät sisältyneet soundtrackilla, soitettiin elokuvan aikana. Ensimmäinen oli The Rolling Stonesin "Street Fighting Man". Toinen oli erikoisversio Ethan Stollerin "BKAB":ista. Elokuvan vallankumouksellisessa sävyssä siinä on otteita mustan nationalistijohtajan Malcolm X:n "On Black Power":ista ja Gloria Steinemin "Address to the Women of America":sta lisättiin kappaleeseen. Viimeinen kappale oli Spiritualizedin ""Out of Sight"".


title: V niin kuin verikosto (elokuva)

text: Elokuvassa oli myös osia kahdesta Antônio Carlos Jobimin klassisesta bossa nova -laulusta, "The Girl From Ipanema" ja "Quiet Nights of Quiet Stars". Nämä kappaleet soitettiin "aamiaiskohtausten" yhteydessä, jotka olivat yksi keino yhdistää V ja Deitrich keskenään. Myös Beethovenin "5. Sinfonia" soitetaan tärkeässä kohtaa elokuvaa, jonka neljä ensimmäistä tahtia ovat V morsekirjoituksena (···–). Gordon Deitrichin Benny Hill -tyylinen sketsi kansleri Sutlerista sisältää "Yakety Sax" -teeman. Finchin herätyskello aloittaa marraskuun 4. aamun Richard Hawleyn kappaleella "Long Black Train", joka sisältää sanat ""Ride the long black train.. take me home black train.""


title: V niin kuin verikosto (elokuva)

text: Elokuva asettaa V:n inspiraatioksi Ruutisalaliiton, joka vaikuttaa hänen ajoituksiinsa, puhetapaansa ja ulkomuotoonsa. Esimerkiksi nimet Rookwood, Percy ja Keyes esiintyvät elokuvassa tullen kolmen salaliittolaisen nimistä: Ambrose Rokewood, Thomas Percy ja Robert Keyes. Elokuvassa on vastaavuuksia Alexandre Dumasin "Monte-Criston kreiviiin" V:n ja Edmond Dantésin välisissä samankaltaisuuksissa. (Molemmissa tarinoissa päähenkilö pakenee epäoikeudenmukaisesta ja traumaattisesta vankeudesta ja viettää vuosikymmeniä valmistellessaan kostoa sortajilleen uudella "henkilöllisyydellä".) Elokuva myös selkeästi kuvailee V:n enemmänkin aatteen ruummillistumana kuin yksilönä V:n puheiden kautta ja havainnollistaen hänet ilman menneisyyttä, henkilöllisyyttä tai kasvoja. Elokuvan web-sivustojen mukaan "V:n naamarin käyttö toimii sekä todenmukaisena että vertauskuvallisena elementtinä tarinassa. Hän käyttää sitä peittääkseen arpensa, ja hämärtämällä henkilöllisyytensä V:stä tulee enemmän kuin pelkkä mies vallankumouksellisella aatteella – hänestä tulee itse aate.":


title: V niin kuin verikosto (elokuva)

text:
Kuten monet arvostelijat ja kommentoijat ovat huomanneet, elokuvan tarina ja tyyli heijastaa piirteitä Gaston Lerouxin "Oopperan kummituksesta". Molemmat, V ja Kummitus, pitävät naamiota peittääkseen runnoutuneen ulkonäkönsä, ohjaavat muita mielikuviensa vaikutusvoimalla, molemmat ovat koston motivoimia ja molempien menneisyys on traaginen. Myös V:n ja Eveyn suhde vastaa monia Oopperan kummituksen romanttisia ominaisuuksia, missä Kummitus vie Christine Daaén maanalaiseen piilopaikkaansa.
Elokuva on kamppailu vapauden ja valtion välillä ja sen esimerkkeinä toimii moni totalitaarinen kuva, kuten Neuvostoliitto, natsi-Saksa ja George Orwellin "Vuonna 1984". Esimerkiksi Adam Sutler pääasiallisesti esiintyy suurilla näytöillä ja muotokuvilla ihmisten kodeissa, joka muistuttaa Isoveljestä. Toisena viittauksena Orwellin novelliin on elokuvassa Lontoossa esiintyvä lause ""Voimaa yhtenäisyydestä. Yhtenäisyyttä uskosta.""(engl. ""Strength through Unity. Unity through Faith""), joka vastaa lausetta ""Sota on rauhaa. Vapaus on orjuutta. Tietämättömyys on voimaa."" (engl. ""War is peace. Freedom is Slavery. Ignorance is Strength"") Orwellin novellissa. Tämä yhteys voidaan nähdä myös kun Eveytä kidutetaan ja hän löytää rotan sellistään, joka on päähenkilön pahin pelko Orwellin novellissa. Myös valtion suuren valvonnan käyttö sen kansalaisia kohtaan, kuten valvontakameroiden yltiömäinen käyttö on yhtäläistä Orwellin tarinaan. Valerie lähetettiin keskitysleirille lesboutensa takia, jossa hänelle tehtiin lääketieteellisiä kokeita, yhtäläisiä natsi-Saksan holokaustille ja toimille homoseksuaaleja kohtaan. Nornaliekki korvasi Pyhän Yrjön ristin Lothringenin ristin kaltaisella kansallissymbolilla. Vapaa Ranska käytti tätä symbolia toisen maailmansodan aikana, kuten se oli Ranskan isänmaallisuuden perinteinen symboli jota voitiin käyttää vastauksena natsien hakaristiin. Media esitettiin myös suuresti nöyristelevänä hallituksen propagandaa kohtaan, ja yleisesti ottaen luonteenomaista totalitarismia kohtaan.


title: Kissansilmäoireyhtymä

text: Kissansilmäoireyhtymä on 22. kromosomin vaurio, joka vioittaa silmiä, korvia, vatsaa, sukupuolielimiä, sydäntä, munuaisia ja luustoa. Oireistokokonaisuus kuvattiin ensimmäistä kertaa vuonna 1789.


title: Kissansilmäoireyhtymä

text: Kissansilmäoireyhtymä vaihtelee laajasti oireiltaan ja vakavuusasteeltaan. Pahimmillaan potilas kuolee heti synnyttyään. Joskus oireistosta kärsivät ovat eriasteisesti kehitysvammaisia. Silmäoireet voivat olla niin vakavia, että potilaalle kehittyy harmaakaihi ja erilaisia vaurioita silmähermossa ja värikalvoilla. Värikalvot voivat jopa puuttua (aniridia).


title: Kissansilmäoireyhtymä

text: Kissansilmäoireyhtymän syynä on yleensä satunnainen mutaatio. Arviot esiintyvyydestä vaihtelevat runsaasti 1/15 000 ja 1/150 000 välillä.


title: Putkiremontti

text: Putkiremontti eli linjasaneeraus tarkoittaa rakennuksen vesi- ja viemärijohtojen kunnostusta tai uusimista. Perinteinen putkiremontti tarkoittaa, että koko kiinteistössä uusitaan käyttövesi-, lämmitysvesi- ja viemäriputkien lisäksi märkätilojen vesieristykset, laatoitukset ja vesikalusteet. Tämän lisäksi korjataan kiinteistön rakenteita tarpeen mukaan.


title: Putkiremontti

text: Suomen asuntokanta on yhteensä noin 2 000 000 asuntoa: putkiremontti tehdään vuosittain noin 10 000 asuntoon, arvio oli vuodelta 2006. Vuosikymmenessä tarvittavien putkiremonttien määrä kaksinkertaistuu. Asuintalolle tehdään putkiremontti Suomessa 45–50 vuoden välein vesi- ja viemäriputkistoihin. Lämmitysverkosto (esimerkiksi vesikiertoinen patterilämmitysverkosto) kestää yleensä selvästi pidempään. 1970-luvun taloissa ilmeni tarvetta putkistokorjauksiin jo 2000-luvun alussa. Tämä saattoi johtua 1970-luvulla käytettyjen putkien heikosta laadusta.


title: Putkiremontti

text: Putkiremonttiin liittyy usein kylpyhuoneiden vesieristyksen, laatoituksen ja kalusteiden uusiminen, toisinaan myös rakennuksen lämmitysvesiputkien ja lämpöpattereiden korjaus tai uusiminen. Putkiremontin yhteydessä uusitaan joskus myös talon sähkö- ja tietoliikennejohdotukset tai ilmanvaihtoa, koska kuilurakenteet avataan joka tapauksessa. Rakennukset ovat aina korjauskohteina yksilöllisiä.


title: Putkiremontti

text: Taloyhtiön putkiremontti alkaa nykytilan ja korjaustarpeen kartoituksella, jonka perusteella tehdään hankesuunnitelma. Hankesuunnitelman jälkeen taloyhtiö teettää LVI-suunnittelijalla tarkemmat LVI-suunnitelmat. Urakoitsijan valinnan jälkeen aloitetaan taloyhtiössä putkiremontin valmistelu, jonka jälkeen tehdään varsinainen putkiremontti.


title: Putkiremontti

text: Työ alkaa yleensä asbestieristeiden poistolla, koska asbestin karsinogeenisuuden takia se vaatii oman aliurakoitsijan työosuuden. Pääputkilinjojen lisäksi asbestia voi olla muun muassa kylpyhuoneiden laatoissa, kiinnityslaasteissa, saumalaasteissa, mattoliimoissa ja lattiatasoitteissa.


title: Putkiremontti

text: Putkiremontissa töitä tehdään yleensä pystylinja kerrallaan. Yleensä linjassa on alle kymmenen asuntoa riippuen talon kerrosmäärästä. Linjoja on kerrostalossa yleensä 5–25 kappaletta kiinteistön koosta ja muodosta riippuen.


title: Putkiremontti

text: Putkiremontti haittaa asumista selvästi. Se estää veden tulon ja WC:n käytön lyhimmillään yhdeksi viikoksi, pisimmillään putkiremontti voi kestää kolme kuukautta.


title: Putkiremontti

text: Viemäreiden korjaukseen on tullut uusia menetelmiä, jotka eivät vaadi vanhan viemärin korvaamista kokonaan uudella. Näissä korjaustavoissa vanha viemäri voidaan pinnoittaa sisältä, sujuttaa uudella sisäputkella tai sukittaa puhallettavalla sisäkerroksella. Teknologian tutkimuskeskus VTT teki vuonna 2007 esiselvityksen uusista linjasaneeraustavoista.


title: Putkiremontti

text: Putkiremonttia vetämään valitaan yleensä projektipäällikkö tai rakennuttajakonsultti. Onnistunut toteutus vaatii hyvän suunnittelun, projektinvetäjän sekä vastuiden selvittämisen.


title: Putkiremontti

text: Asunto-osakeyhtiössä osakkaat maksavat putkiremontin vastikeperusteen mukaan. Perinteinen putkiremontti maksoi vuonna 2015 keskimäärin 528€ neliöltä (pääkaupunkiseudulla 789€).


title: Putkiremontti

text: Lähestyvä putkiremontti laskee asunnon hintaa jopa 6 vuotta ennen putkiremonttia. Kun putkiremontti on valmis, asunnon arvo nousee, mutta tämä hinnannousu ei tavanomaisesti kata remontin kuluja. Asuntomarkkina siis ylihinnoittelee remonttiin menevät kohteet, eikä hinnanalennus riitä kattamaan tulevan remontin kustannuksia. Kun vuoden sisällä putkiremonttiin menevän asunnon hintaan lisätään remontin kustannus, on kokonaishinta keskimäärin noin 11% korkeampi kuin vastaavan asuntoon, jossa putkiremontti ei ole ajankohtainen. Pienissä asunnoissa, joissa remontin suhteellinen hinta on korkeampi, myös ylihinnoittelu on voimakkaampaa.


title: Lourdes Becerra

text: Lourdes Becerra Portero (s. 4. kesäkuuta 1973) on entinen espanjalainen uimari, joka edusti kotimaataan kolmissa kesäolympialaisissa, alkaen vuodesta 1992. Hänen paras sijoituksensa oli seitsemäs sija 400 metrin sekauinnissa Kesäolympialaisissa 1996. Lisäksi hän voitti uransa aikana yhden MM-pronssin, ja yhden EM-kullan ja yhden EM-pronssin, kaikki lyhyellä radalla.


title: Freakout Remixes

text: Freakout Remixes on vuonna 2000 julkaistu remixalbumi, joka on kunnianosoitus Kingston Wallille. Albumin kannessa on yhdistelty Kingston Wallin toisen albumin kannen ja Tout Paris -yhtyeen Pay with Love -albumin kansikuvia.


title: Aarskogin oireyhtymä

text: Aarskogin oireyhtymä eli fasiogenitaalinen dysplasia on X-kromosomin geenivirheen aiheuttama periytyvä oireyhtymä.


title: Aarskogin oireyhtymä

text: Aarskogin oireyhtymän piirteitä ovat mm. lyhytkasvuisuus, toisistaan etäällä olevat silmät, poikkeava nenä ja laskeutumattomat kivekset.


title: Aarskogin oireyhtymä

text: Oireisto on nimetty norjalaisen genetisti ja pediatri Dagfinn Aarskogin mukaan, joka kuvasi sen ensimmäisenä vuonna 1970. Vuonna 2004 tunnettuja Aarskog-tapauksia oli maailmalla toistasataa. Vammautuneet edustavat kumpaakin sukupuolta, ja miehillä oireet ovat yleensä vakavampia kuin naisilla. Miespotilaista noin 30 % kärsii asteeltaan lievästä tai keskitasoisesta kehitysvammaisuudesta.


title: Aarskogin oireyhtymä

text: Oireyhtymästä käytetään myös nimeä Aarskog-Scottin oireyhtymä. Nimen jälkimmäinen osa tulee yhdysvaltalaiselta Charles I. Scottilta.


title: Ondrusovan luostari

text: Ondrusovan luostari (myös Ontrusovan luostari) oli pieni ortodoksinen luostari, joka sijaitsi Kirkkoniemessä Alavoisenjoen suun läheisyydessä Laatokan rannalla Aunuksen Karjalassa nykyisen Karjalan tasavallan alueella.


title: Ondrusovan luostari

text: Ondrusovan luostarin perusti Adrian Ondrusovalainen 1500-luvun alussa. Seudun karjalaiset käänsivät nimen Adrian muotoon Ontros, josta nimi Ontrusovan muotoutui. Adrian oli syntyjään ylhäissukuinen aatelismies Aunuksen Karjalasta, jonka maatila sijaitsi lähellä Aleksanteri Syväriläisen luostaria. Adrian siirtyi Valamon luostariin, jossa hänet vihittiin munkiksi. Tämän jälkeen hän siirtyi Alavoisenjoen suulle, jonne perusti ensin erakkomajansa ja rakensi sinne kirkon pyhän Nikolaos Ihmeidentekijän muistolle. Tästä sai Ondrusovan luostari alkunsa. Luostarin lähistöllä asunut rosvopäällikkö ei aluksi halunnut luostaria mailleen, mutta myöntyi sitten. Rosvopäällikkö itse siirtyi luostariin, ihmeellisen pelastumisensa vuoksi ja hänet vihittiin munkiksi nimellä Kiprian Storoževilainen.


title: Ondrusovan luostari

text: Ondrusovan luostari vaurastui nopeasti luostarin saamien lahjoitusten myötä, joita muun muassa saatiin tsaari Iivana Julmalta. Luostarin perustaja Adrian Ondrusovalainen kuoli paluumatkallaan Moskovasta rosvojoukon murhaamana vuonna 1549. Luostarin veljestö kuljetti sittemmin hänen jäännöksensä luostariin, jossa ne haudattiin luostarin kirkon muuriin.


title: Ondrusovan luostari

text: Ondrusovan luostari suljettiin 1700-luvulla, koska luostarin veljestö kannatti vanhauskoisuutta, jota Venäjän ortodoksinen kirkko vainosi. Luostarien ystävänä tunnettu Tsaari Aleksanteri I vapautti luostarin toimintakiellosta 1800-luvun alussa ja asetti muutamia pappismunkkeja sen johtoon. Aleksanteri I itse vieraili luostarissa Suomeen suuntautuneella matkallaan vuonna 1819.


title: Ondrusovan luostari

text: Luostari oli uudelleen avaamisensa jälkeen köyhä erakkola. Suurin osa luostarin rakennuksista oli puisia, ja sen munkit olivat köyhiä kerjäläismunkkeja, jotka elivät köyhän rahvaan keskuudessa. Luostarin munkit olivat seudun väestön suosiossa, sillä he puhuivat karjalaa, eivätkä venäjää tai kirkkoslaavia, kuten esimerkiksi Valamon munkit. Myös Suomen karjalaiset pitivät luostari arvossa ja tekivät sinne pyhiinvaellusmatkojaan. Ondrusovan kuten monien muidenkin luostarien toiminta Venäjällä päättyi bolševikkien valtaannousuun vuoden 1917 lokakuun vallankumoksen myötä.


title: Loimaan evankelinen kansanopisto

text: Loimaan evankelinen kansanopisto on Loimaan Hirvikoskella sijaitseva vuonna 1938 perustettu vapaan sivistystyön piiriin kuuluva kansanopisto.


title: Loimaan evankelinen kansanopisto

text: Oppilaitoksen toiminta jakautuu kolmeen sektoriin:


title: Loimaan evankelinen kansanopisto

text: Pitkillä opintolinjoilla kansanopistossa annetaan laaja-alaisesti valmentavaa opetusta, jonka tarkoituksena on luoda opiskelijalle hyvät edellytykset päästä opiskelemaan haluamaansa tutkintoa. Opinnot perustuvat pääsääntöisesti kunkin alan tutkintoon johtavien koulutusten perusopintoihin. Kansanopistossa toimii biologian ja kestävän kehityksen linja, fysioterapian linja, ilmaisutaidon ja viestinnän linja, hoitoalan linja, kasvatustieteen ja psykologian linja, oikeustieteen linja sekä kymppiluokka ja peruskoululinja.


title: Loimaan evankelinen kansanopisto

text: Kursseilla kansanopisto tarjoaa yleissivistävää opetusta harrastajille, työelämässä toimiville ammatillisesti kehittäviä eri alojen kursseja sekä nuorille intensiivivalmennusta jatko-opintoihin. Kurssitoiminnan pääpaino on taiteissa, kielissä sekä hengellisessä toiminnassa.


title: Loimaan evankelinen kansanopisto

text: Palvelutoiminnassa opisto tarjoaa erilaisille ryhmille majoitusta, ruokailua sekä tiloja opetus- ja kokouskäyttöön.


title: Loimaan evankelinen kansanopisto

text: Loimaan evankelisen kansanopiston kotisivut


title: NHL-kausi 1936–1937

text: Kausi 1936–1937 oli National Hockey Leaguen 20. kausi. Sen aikana kahdeksan joukkuetta pelasi kukin 48 ottelua. Detroit Red Wings vei Stanley Cupin kukistettuaan New York Rangersin loppuottelusarjassa voitoin 3–2.


title: NHL-kausi 1936–1937

text: Frank Calder oli nimennyt parhaat tulokkaat kaudesta 1932–1933 lähtien. Tällä kaudella hän kuitenkin osti ensimmäisen kerran parhaalle tulokkaalle annettavan palkinnon, jonka sai tällä kertaa Syl Apps.


title: NHL-kausi 1936–1937

text: Suuri lamakausi oli tehnyt tehtävänsä NHL:lle. Vielä vuosikymmenen alussa liigassa oli kymmenen joukkuetta, mutta sen jälkeen kaksi joukkuetta oli joutunut lopettamaan toimintansa. New York Americans näytti olevan listalla seuraavana. NHL ei kuitenkaan aikonut sallia vahingon tapahtua. Niinpä sen sijaan, että joukkueen olisi annettu luhistua raha- ja omistajuusongelmiin, otti liiga joukkueen hallintaansa. Tällöin Americansin omistaja Bill Dwyer nosti asiasta oikeusjutun. Tuloksena oli sopimus, jonka mukaan NHL:n johtama joukkue jäisi hänen omistukseensa, ja Dwyer saisi mahdollisuuden maksaa velkansa takaisin.


title: NHL-kausi 1936–1937

text: Rahapulasta kärsivä Montreal Maroons joutui myymään tähtensä ja kapteeninsa Reginald ”Hooley” Smithin Bostoniin. Carl Vossin toivottiin täyttävän hänen jättämänsä aukon, mutta Voss sairastui influenssaan, eikä hänestä ollut joukkueelle missään vaiheessa apua. Bob Gracie osoittautui kuitenkin todelliseksi tehopelaajaksi, ja Maroons oli vähällä viedä Kanadan divisioonan ykköspaikan Montreal Canadiensien nenän edestä.


title: NHL-kausi 1936–1937

text: New York Americans oli vielä kauden alkuvaiheessa ykkössijalla, mutta sitten sen pelaajat sairastuivat influenssaan, ja joukkueen suoritukset notkahtivat. Pahin isku oli kuitenkin se, kun Roy Worters joutui tyräsairauden takia lopettamaan uransa. Alfie Moore ja Lorne Chabot eivät kyenneet korvaamaan häntä, ja Americans sijoittui Kanadan divisioonan viimeiseksi.


title: NHL-kausi 1936–1937

text: Montreal Canadiens oli tehnyt pohjakosketuksen kaudella 1935–1936, ja Babe Siebert hankittiin jäntevöittämään puolustusta. Lämpimimmän vastaanoton sai kuitenkin Howie Morenzin ostaminen takaisin New York Rangersilta. Canadiens saavutti Kanadan divisioonan ykköspaikan, kun se edellisellä kaudella sijoittui viimeiseksi. Morenz oli vasta pääsemässä huippukuntoonsa tammikuussa 1937, kun sattui traaginen tapahtuma. Yhdessä Morenzin räväköistä rynnistyksistä Chicagon Earl Seibert taklasi hänet tilanteessa, jossa Morenzin vasen luistin jäi jumiin päätylaudoitukseen, ja hänen jalkansa murtui pahoin. Hän kärsi hermoromahduksen murehtiessaan uransa jatkomahdollisuuksia, ja lisää huonoa onnea seurasi. 8. maaliskuuta 1937 paranevasta jalasta otetuissa röntgenkuvissa ilmeni verihyytymiä. Leikkausta kaavailtiin seuraavaksi päiväksi, mutta Howien syötyä kevyen illallisen sekä kerrottua sairaanhoitajalle haluavansa levätä hän nukahti ja hänen tilansa muuttui äkisti. Hoitaja tajusi jotain olevan vialla. Veritulppa oli pysäyttänyt hänen sydämensä, ja yritykset elvyttää Howieta epäonnistuivat. Uutiset Morenzin kuolemasta järkyttivät kiekkomaailmaa, ja tuhannet ihmiset – monet heistä kyynelsilmin – kävivät hänen arkkunsa äärellä jättämässä viimeiset, kunnioittavat jäähyväisensä NHL:n todelliselle suurpelaajalle.


title: NHL-kausi 1936–1937

text: NHL menetti vuoden aikana monia huippuja tavalla tai toisella. Bostonin Eddie Shoren selkä murtui, ja Toronton King Clancy lopetti uransa. Toronton pahin menetys sattui kuitenkin Charlie Conacherin vaurioittaessa ranteensa. Hän ei ollut sen jälkeen enää koskaan entisensä.


title: NHL-kausi 1936–1937

text: Runkosarjassa Detroit sijoittui Amerikan divisioonassa ensimmäiseksi Vezina Trophy -voittajan Normie Smithin avustuksella.


title: NHL-kausi 1936–1937

text: Ennen viittä viimeistä peliä joukkueen ollessa epätoivoisesti jumbosijalla Chicago Black Hawksin omistaja Frederic McLaughlin päätti toteuttaa sydäntään lähellä olevan kokeilun. Hän unelmoi päivästä, jona pelkästään yhdysvaltalaisista pelaajista koostuva joukkue pystyisi kilpailemaan NHL-tasolla. Hänellä oli jo Mike Karakas maalissa, mutta hän lisäsi Ernest Klingbeilin ja Paul Schaeferin puolustukseen sekä nopeaa luistelevan keskushyökkääjä Milt Brinkin laitureiden Al Suomi ja Bun Laprairie väliin. Ensimmäisessä testissä 11. maaliskuuta Boston Bruins voitti Black Hawksin 6–2. Yksikään uusista pelaajista ei kyennyt tekemään maalia, mutta puolustajat Klingbeil ja Schaefer olivat jäällä kaikkien Bostonin maalien aikana. Tästä seurasi valituksia Jack Adamsin, Lester Patrickin ja Art Rossin tahoilta. Heidän mukaansa moisia kokeita ei olisi saanut järjestää muiden joukkueiden taistellessa pudotuspelipaikoista. McLaughlinin suojatit eivät kuitenkaan näyttäneet lainkaan huonoilta, kun Toronto Maple Leafs oli onnekas ja pystyi voittamaan heidät 3–2 Maple Leaf Gardensissa. Yhden maalin tehnyt Klingbeil oli pelin tähti. Tulokkaat taklasivat lujaa ja järjestivät ajoittain näyttäviä hyökkäyksiä. 9 600 fania antoivat heille raikuvat aplodit. Tämän ottelun jälkeen Black Hawks voitti New York Rangersin 3–2 samojen pelaajien ollessa edelleen mukana kokoonpanossa. Lester Patrick ei voinut todeta muuta kuin yleisömäärän vähentyneen. Kokeilu oli kutakuinkin päätöksessään, kun New York Americans löylytti Black Hawksin 9–4 David ”Sweeney” Schrinerin ja Nels Stewartin tehdessä kumpikin hattutempun. Myös häviön kärsineen Chicagon Paul Thompson saalisti kolme maalia.


title: NHL-kausi 1936–1937

text: "Lyhenteiden selitys: O = Ottelut, V = Voitot, H = Häviöt, T = Tasapelit, RM = Rangaistusminuutit"


title: NHL-kausi 1936–1937

text: "Huom: Pudotuspeleihin selviytyneet joukkueet on lihavoitu."


title: NHL-kausi 1936–1937

text: "Lyhenteiden selitys: O = Ottelut, M = Maalit, S = Syötöt, P = Pisteet, RM = Rangaistusminuutit"


title: Montserrat Figueras

text: Montserrat Figueras (15. maaliskuuta 1942 – 23. marraskuuta 2011) oli katalonialainen sopraano.


title: Montserrat Figueras

text: Figueras syntyi Barcelonassa ja opiskeli siellä näyttelemistä ja laulamista. Hän lähti vuonna 1968 Baseliin.


title: Montserrat Figueras

text: Figueras avioitui 1968 Jordi Savallin kanssa. Pari oli mukana perustamassa vanhan taidemusiikin yhtyettä Hespèrion XX. Vuonna 1987 Savall perusti La Capella Reial -laulu ja soittoyhtyeen, jonka jäsen Figueraskin on.


title: Erik Weihenmayer

text: Erik Weihenmayer (s. 23. syyskuuta 1968) on yhdysvaltalainen vuorikiipeilijä. Hän tuli 25. toukokuuta 2001 tunnetuksi ensimmäisenä Mount Everestin valloittaneena sokeana henkilönä. Seitsemän huippua hän saavutti syyskuussa 2002.


title: Erik Weihenmayer

text: Weihenmayer sairasti syntymästään asti retinoskiisia, joka aiheutti hänen sokeutumisensa 13-vuotiaana. Hän valmistui vuonna 1991 Boston Collegesta ja lähti samana vuonna vaeltamaan Pamirvuorille Tadžikistaniin. Vuonna 1995 Weihenmayer saavutti Yhdysvaltain sokeain järjestön sponsoroimana Mount McKinleyn huipun.


title: Erik Weihenmayer

text: Vuonna 2004 Weihenmayer johti retkikuntaa Tiibetille.


title: Rintamerkki

text: Rintamerkki on puvun rinnukseen kiinnitettävä merkki. Rintamerkki voi olla tehty pahvista, metallista, muovista tai kankaasta ja siinä on jokin tunnus. Tavallisesti tunnuksilla korostetaan kuulumista johonkin ryhmään. Rintamerkki voi kuitenkin olla myös pelkkä koriste tai mainos. Perinteiset merkit kiinnitettiin vaatteisiin neuloilla, ruuveilla tai liittimillä. Ne voitiin myös liimata tai ommella.


title: Rintamerkki

text: Merkkien historia alkaa muinaisuudesta. Ihmiset ovat aikojen alusta koristautuneet yhteisönsä tunnuksin. Amuletit, soljet, rahat, mitalit, brakteaatit, napit, sotilastunnukset, jetongit, rintamerkit, hihamerkit, pinssit kuuluvat samaan perheeseen.


title: Rintamerkki

text: Rintamerkkien käyttö on vanha perinne järjestötoiminnassa ja se on levinnyt kansainvälisiä teitä. Suomessa merkkejä alettiin harrastaa 1800-luvun lopulla, jolloin yhdistystoiminta vapautui siihen kohdistuneista rajoituksista. Osakunnat, raittius- ja urheiluseurat ja työväenjärjestöt ryhtyivät valmistuttamaan rintamerkkejä. Merkit olivat tuolloin useimmiten jäsenmerkkejä, joiden kantajilla oli jäsenyyden takaamia oikeuksia. Merkki rinnassa toimi esimerkiksi pääsylippuna tilaisuuksiin ja antoi oikeuden käyttää puheenvuoroja. Ensimmäiset merkit olivat usein rusetteja tai pahvimerkkejä. Poliittisia rintanappeja on käytetty Yhdysvalloissa jo 1800-luvulta lähtien, kun selluloidi keksittiin. Suomessa niiden käyttö yleistyi vasta 1960- 1970-luvuilla.


title: Rintamerkki

text: Suomen puolustusvoimien todennäköisesti ensimmäinen joukko-osastopinssi on 1929 alkaen Tampereen Rykmentin Tappara-lehden toimituksen jakama emalinen lippukuvioinen pinssi.


title: Rintamerkki

text: Poliittisia merkkejä on valmistettu moniin erityistarkoituksiin: jäsen-, vaali-, puoluekokous-, keräys-, kunnia- ja juhlamerkkien lisäksi on valmistettu henkilöihin ja tapahtumiin liittyviä merkkejä.


title: Rintamerkki

text: Rintamerkkejä käytetään yleisesti varojen keräämiseen eri tarkoituksiin. Merkkien myyntiä harjoittavat niin hyväntekeväisyysjärjestöt kuin poliittiset ja aatteelliset järjestötkin. Kampanjamerkeillä pyritään tuomaan julki ajankohtaisia kysymyksiä ja tavoitteita.


title: Ghost in the Shell – aaveääni

text: Ghost in the Shell – aaveääni () on vuonna 1995 ensi-iltansa saanut japanilainen anime-elokuva, joka perustuu Masamune Shirow'n luomaan "Ghost in the Shell" -mangasarjaan. Elokuvan ohjasi Mamoru Oshii. Elokuvan jatko-osa, "", ilmestyi vuonna 2004.


title: Ghost in the Shell – aaveääni

text: Ghost in the Shell on ollut monella tapaa uraauurtava tieteiselokuvien saralla, ja esimerkiksi Wachowskin veljekset ovat myöntäneen GITSin toimineen suurena innoittajana "Matrix"-elokuvatrilogiaa luodessa. Elokuva sisältää paljon filosofisia vertauksia ja pohdintaa ihmisen tietoisuuden ja koneiden välisestä suhteesta, ja oli myös ensimmäisiä animaatioelokuvia joka yhdistelee kolmiulotteista tietokonegrafiikkaa perinteiseen, käsin piirrettyyn animaation.


title: Ghost in the Shell – aaveääni

text: Elokuva sijoittuu vuoden 2029 kuvitteelliseen New Port -nimiseen kaupunkiin. Elokuvan maailmassa käytännössä kaikkia ihmisiä on muokattu kyberneettisillä implanteilla joiden kautta he voivat kytkeytyä suoraan tietoverkkoihin. Tarinan päähahmo on kyberturvallisuuteen keskittyvän Julkisen turvallisuusosasto 9:n poliisiupseeri "Majuri" Motoko Kusanagi, jonka keho on aivoja lukuun ottamatta täysin keinotekoinen. Hänen kollegoitaan ovat mm. kyberneettisillä raajoilla ja silmillä paranneltua Batou, lähes täysin "luonnollinen" Togusa, osaston johtaja Aramaki sekä informaatiospesialisti Ishikawa.


title: Ghost in the Shell – aaveääni

text: Osasto 9 jahtaa Nukkemestariksi kutsuttua vaarallista kyberterroristia, joka kykenee murtautumaan ihmisten kyberneettisten aivojen kautta heidän "aaveisiinsa" (elokuvan maailmassa käytetty termi tietoisuudelle) ja siten manipuloimaan heidän muistojaan ja mieliään. Motoko ja hänen kollegansa havaitsevat että joku yrittää tunkeutua tietoverkkoon julkisiin tietokonepäätteisiin asennetun ohjelman avulla, ja epäilevät päätteiden sijainnin perusteella syylliseksi roskakuskia. Osasto 9 pidättää roskakuskin ja pidätyksen aikana tulen avanneen ohikulkijan. Roskakuski väittää että hän halusi murtautua vaimonsa mieleen vahvistaakseen epäilynsä vaimon uskottomuudesta ja saaneensa ohjelman baarissa tapaamaltaan ohjelmoijalta, mutta Osasto 9:n selvittäessä miehen taustat selviää ettei hänellä ole ikinä ollutkaan vaimoa. Osasto 9 päätelee että roskakuskin ja ohikulkijan mieliä oli manipuloitu ja että teon takana on hyvin todennäköisesti Nukkemestari.


title: Ghost in the Shell – aaveääni

text: Eräänä yönä tehdas hakkeroidaan valmistamaan kyberneettinen keho. Keho aktivoituu ja pakenee tehtaasta mutta jää rekan alle, jolloin se viedään Osasto 9:lle tutkittavaksi. Osasto 9 havaitsee kehon kyberaivoissa "aaveen" kuten ihmisellä. Japanin ulkoministeriön alaisuudessa toimiva tiedusteluun keskittyvä Osasto 6 kertoo että he järjestivät kyberkehon valmistuksen syötiksi Nukkemestarille, ja vaativat että sen tutkinta luovutetaan heille. Keho aktivoituu uudelleen, ja ilmoittaa olevansa Nukkemestari, oikealta nimeltään "Projekti 2501". Tämä kertoo olevansa tietoisuuden saavuttanut tekoäly joka haluaa turvapaikan taholta joka pyrkii tuhoamaan tämän, ja pyrkineensä ainoastaan suojelemaan itseään. Pian Osasto 6 tunkeutuu Osasto 9:n päämajaan ja varastaa kyberkehon.


title: Ghost in the Shell – aaveääni

text: Ishikawa selvittää että Nukkemestari luotiin Japanin ulkoministeriön toimesta tiedustelua ja poliitikkojen manipulointia varten, mutta se karkasi heidän hallinnastaan ja Osasto 6 pyrkii estämään tapausta tulemasta julki.


title: Ghost in the Shell – aaveääni

text: Motoko jäljittää kyberkehon varastaneet agentit hylättyyn rakennukseen, mutta rakennusta vartioi suuri, hämähäkkimäinen sotilasrobotti. Motoko vaurioituu pahasti taistelussa ja melkein tuhoutuu kokonaan mutta Batou pelastaa hänet. Motoko pyytää Batouta kytkemään hänet kyberkehoon jotta hän voisi kohdata Nukkemestarin henkilökohtaisesti. Nukkemestari kertoo haluavansa yhdistää tietoisuutensa Motokon kanssa, koska hänen mukaansa jokaisen elävän olennon tavoitteena on lisääntyä ja aikanaan kuolla. Hän kokee että yhdistyminen siirtäisi osan hänen tietoisuuttaan eteenpäin samoin kuin elävät olennot siirtävät perimäänsä lisääntymällä, ja mahdollistaisi lopulta myös kuoleman. Motoko suostuu Nukkemestarin pyyntöön.


title: Ghost in the Shell – aaveääni

text: Osasto 6 saapuu paikalle helikopetereilla tarkoituksenaan tuhota Nukkemestari ja Motoko. Tarkka-ampujat onnistuvat tuhoamaan Nukkemestarin mutta Batou laittaa kyberneettisen kätensä luodin eteen jolloin kimpoava luoti onnistuu ainoastaan irrottamaan Motokon pään vauriottamatta kuitenkaan hänen aivojaan. Osasto 6 kuitenkin uskoo suorittaneensa tehtävänsä ja lähtee.


title: Ghost in the Shell – aaveääni

text: Motoko herää Batoun kotoa, ja huomaa että Batou on siirtänyt hänen tietoisuutensa uuteen ruumiiseen. Batou kertoo että tapauksen käsittelystä päästiin kompromissiin: ulkoministeri eroaa virastaan ja Osasto 6:n kyseenalainen toiminta tutkitaan. Vastineeksi Osasto 9 on tapauksesta vaiti ja julkisuudessa asiaa käsitellään terrorismina. Batou tarjoaa Motokolle mahdollisuutta pysyä hänen luonaan niin kauan kuin hänen tarvitsee totutellakseen uuteen ruumiiseensa, mutta Motoko kieltäytyy ja lähtee. Lopussa Motokon monologista selviää että Nukkemestarin ja hänen oma tietoisuutensa yhdistyivät onnistuneesti ennen Nukkemestarin ruumiin tuhoutumista, ja että hän ei ole enää kumpikaan heistä vaan molemmat, ja täten aivan uusi henkilö.


title: Ghost in the Shell – aaveääni

text: Elokuva on sarjakuvaan verrattuna vakavamielisempi, tunnelmallisempi ja hidastempoisempi keskittyen enemmän Motokoa vaivaavaan epäilyyn omasta ihmisyydestään. Lisäksi sarjakuvan sivujuonia on karsittu, ja elokuva keskittyy vain Nukkemestarin tarinaan.


title: Joseph Pulitzer

text: Joseph Pulitzer (10. huhtikuuta 1847 Makó, Unkari – 29. lokakuuta 1911 Charleston, Etelä-Carolina) oli unkarilais-yhdysvaltalainen julkaisija ja lehtitoimittaja, jonka testamentin pohjalta perustettiin Pulitzer-palkinto. Hän julkaisi suosittua "New York World" -lehteä ja oli yksi keltaisen lehdistön isistä.


title: Joseph Pulitzer

text: Pulitzer syntyi 10. huhtikuuta 1847 Makóssa Unkarissa. Hänen isänsä oli varakas juutalainen viljakauppias, ja Josephilla oli lapsena yksityisopettaja. Isän kuoltua äiti meni uusiin naimisiin vuonna 1863. Joseph lähti samalla omille teilleen ja yritti sotilasuralle. Hän pyrki 17-vuotiaana Itävallan armeijaan, mutta hänen nuori ikänsä, huono näkönsä ja heikko terveytensä estivät hyväksymisen. Hänet torjuttiin myös Pariisissa Ranskan muukalaislegioonasta ja Lontoossa Britannian Intian-joukoista.


title: Joseph Pulitzer

text: Kun Pulitzer kuuli, että Yhdysvalloissa tarvitaan sotilaita, hän onnistui värväytymään maan armeijaan ja muutti Bostoniin syksyllä 1864. Pulitzer palveli Lincolnin ratsujoukoissa Washingtonissa sisällissodan viimeisinä kuukausina. Kun palvelussuhde päättyi, Pulitzer muutti syksyllä 1865 New Yorkiin. Sieltä hän ei saanut töitä, joten hän muutti Saint Louisiin helmikuussa 1866. Saint Louisissa hän teki kahden ensimmäisen vuotensa aikana lukemattomia sekalaisia töitä eikä viihtynyt samassa työpaikassa kauaa. Iltaisin hän opiskeli itsekseen lakia ja pelaili shakkia.


title: Joseph Pulitzer

text: Pulitzer pelasi shakkikerholla muun muassa saksankielisen "Westliche Post" -sanomalehden päätoimittaja Emil Preetoriuksen kanssa, joka palkkasi energisen Pulitzerin johtamaan sanomalehteään 10 dollarin viikkopalkalla. Pulitzer työskenteli 16 tuntia vuorokaudessa ja teki lehdessä kaikkea: hän kirjoitti pääkirjoitukset ja uutiset, latoi sekä käytti painokonetta. Hän hyökkäili kaupunkinsa korruptiota vastaan, mikä toi hänelle paljon vihamiehiä. Hänen riitansa korruptoituneena pitämänsä äänestäjärekisterin valvojan Edward Augustinen kanssa kärjistyi siihen, kun Pulitzer ampui tätä pistoolilla. Pulitzer selvisi teostaan 100 dollarin sakolla.


title: Joseph Pulitzer

text: Pulitzer liittyi aluksi republikaanipuolueeseen ja tuli valituksi Missourin lakeja säätävään kokoukseen. Myöhemmin hän vaihtoi demokraattiseen puolueeseen ja palveli kongressissa 1885–1886.


title: Joseph Pulitzer

text: Pulitzer halusi laajentaa alaansa ja myi vuonna 1871 osuutensa "Westliche Postista" 33 000 dollarilla. Jätettyään lehden hänellä ei seuraavien kolmen vuoden aikana ollut töitä. Hän harkitsi siirtymistä lakialalle. Hän luki Shakespearea ja opiskeli antiikin filosofeja, kävi teatterissa ja seurapiiritapahtumissa sekä sijoitti tuottoisasti Mississippin poikki rakennettuun siltaan.


title: Joseph Pulitzer

text: Joulukuussa 1876 Pulitzer sai töitä Washingtonissa "New York Sunin" erikoiskirjeenvaihtajana. Lehden päätoimittaja Charles Dana halusi Pulitzerin tutkimaan maan presidenttivaalikampajoiden korruptiota. Pulitzer alkoikin kirjoituksissaan syytellä uudelleenvalittua presidenttiä Rutherford B. Hayesia petoksesta.


title: Joseph Pulitzer

text: Pulitzer meni vuonna 1878 naimisiin georgetownilaisen tuomarin tyttären Katherine Davisin kanssa. Pariskunta kävi häämatkallaan Euroopassa. Matkan aikana Pulitzer vasta paljasti vaimolleen olevansa juutalainen, mikä aiheutti ohimenevän aviokriisin. Avioliitto kesti lopulta 33 vuotta, ja he saivat viisi lasta. Vanhin poika Ralph Pulitzer jatkoi isänsä työtä kustantajana.


title: Joseph Pulitzer

text: Pulitzerin työ "New York Sunissa" päättyi 1878, ja hän palasi Saint Louisiin. Siellä hän osti "St. Louis Dispatchin", joka oli myynnissä halvalla jouduttuaan konkurssiin. Hän yhdisti lehtensä toisen kriisilehden, "Evening Postin", kanssa, ja uuden "St. Louis Post-Dispatchin" ensimmäinen numero ilmestyi joulukuussa 1878. Lehtensä kautta Pulitzer jatkoi hyökkäyksiään Saint Louisin korruptiota, monopoleja ja rahan valtaa vastaan sekä asettui väsymättä yksilön puolelle. Lehdestä tuli menestys ja Pulitzerista jälleen varakas mies. Hän antoi alaistensakin nauttia paremmasta palkasta ja työoloista kuin kaupungin muiden lehtien työntekijät.


title: Joseph Pulitzer

text: Pulitzer halusi omistaa lehden New Yorkissa, joten hän muutti vaimoineen ja lapsineen kaupunkiin huhtikuussa 1883 ja osti heti pankkilainan avulla "New York World" -lehden sijoittaja Jay Gouldilta. Hän hankki lehtensä toimitukselle Manhattanilta 20-kerroksiset, ylelliset toimitilat, minne toimitus muutti lopulta vuonna 1890. Lehden levikki oli Pulitzerin ostaessa sen vain 15 000. Pulitzer alkoi kasvattaa levikkiään ryhtymällä myymään lehteään halvemmalla kuin muut, vain kahdella centillä kappaleelta. Lehti alkoi keskittyä human interest -juttuihin, skandaaleihin ja sensaatioihin. Lehden pilapiirtäjän Richard Outcaultin piirrokset nousivat lukijoiden suureen suosioon. Pulitzer käytti lehteään myös ajaakseen omaa kymmenkohtaista yhteiskunnallista uudistussuunnitelmaansa. Lehden levikki nousi 600 tuhanteen, ja siitä tuli koko maan suurilevikkisin.


title: Joseph Pulitzer

text: Pulitzer aloitti 1883 lehdessään kampanjan Vapaudenpatsaan varainkeruun puolesta. Pulitzerin ansiosta alustan rakentamiseen vaadittu 100 000 dollaria saatiin vihdoin kerättyä täyteen 11. elokuuta 1885, ja patsashanketta voitiin jatkaa.


title: Joseph Pulitzer

text: Pulitzer oli pitkään kärsinyt näköongelmista ja tuli vuonna 1889 käytännössä sokeaksi. Hän jätti lehtensä johtamisen seuraavana vuonna. Pulitzer käytti viimeiset vuotensa matkustellen "Liberty"-nimisellä yksityisjahdillaan. Pulitzer kuoli jahdillaan Charlestonin satamassa Etelä-Carolinassa 1911. Hän jätti kaksi miljoonaa dollaria journalismikoulun perustamiseksi Columbian yliopistoon ja rahaston, josta jaettaisiin palkintoja kirjallisuudesta, näytelmistä, musiikista ja journalismista. Pulitzer-palkinto perustettiin vuonna 1917 Pulitzerin testamentin pohjalta.


title: Hypoksifilia

text: Hypoksifilia (kr. "hypo" 'vajaa' + "oksys" 'happi' + "filein" 'rakastaa') on seksuaalinen parafilia, jossa henkilö kokee aivojen hapensaannin puutteen voimistavan seksuaalista kiihotustilaa. Yleensä tilaa tavoitellaan puristamalla kaulavaltimoita niin, että aivoihin menevän valtimoveren ja hapen määrä tilapäisesti vähenee. Puristus saadaan tavallisesti aikaan kuristamisella tai osittaisella hirttämisellä, joko itse tai kumppanin avulla. Hypoksifilian harjoittaminen on vaarallista, koska se saattaa johtaa jopa kuolemaan.


title: Frotterismi

text: Frotterismi on parafilia, jossa henkilö kiihottuu kosketellessaan tai hieroessaan itseään luvatta toista ihmistä vasten. Tavallisesti teko tehdään ihmistungoksessa. Tyypillisesti tekijä on mies, joka pyrkii hankaamaan peniksellään naisen reisiä tai takamusta. Yleensä teko jää ulkopuolisilta havaitsematta, eikä siihen liity itsensä paljastamista. Käsin tapahtuvasta koskettelusta käytetään nimitystä toucherismi.


title: Frotterismi

text: ICD-10 tautiluokituksessa frotterismi kuuluu luokkaan Muut määritellyt sukupuoliset kohdehäiriöt (F65.8).


title: Uryū Ishida

text: Ishida on quincy. Normaalisti quincyt ja shinigamit ovat vihollisia, mutta Ishida on saanut ystäväkseen luokkatoverinsa Ichigo Kurosakin ja Rukia Kuchikin, jotka ovat shinigameja. Ishidan mestari kuoli kesken opetuksen. Häntä opetti hänen isoisänsä, joka kasvatti hänet. Ishida on vasenkätinen.


title: Uryū Ishida

text: Ishida ystävystyi Ichigon kanssa sen jälkeen, kun Hueco Mundon ja ihmisten maailman välinen portti repesi ja hollow't hyökkäsivät. Ichigo, Rukia, Ishida, Yasutora Sado, Orihime Inoue, Kisuke Urahara, Jinta Hanakari, Ururu ja Tessai joutuivat puolustamaan ihmismaailmaa tuholta niin, etteivät ihmiset saaneet koskaan tietää hyökkäyksestä. Kun Rukia vietiin Soul Societyyn teloitettavaksi sääntöjen rikkomisesta, lähti Ishida Ichigon, Orihimen, Chadon ja Yoruichi Shihōinin mukaan pelastamaan häntä. Ishida kohtaa Soul Societyssä monien heikkojen shinigamien lisäksi 12. divisioonan kapteenin, Mayuri Kurotsuchin.


title: Uryū Ishida

text: Ishida osaa muiden quincyjen tapaan ampua energianuolia. Samoin hänellä on aseenaan jousi, joka muodostuu hänen isoisänsä antamasta helmirannekorusta. Ishida saa ylleen quincy-haarniskan, hänen olkapäänsä alkavat hohtaa sinistä valoa ja hän saa käyttöönsä tavallisen jousen sekä yhden nuolen, jolla hän ampuu Mayuria. Silloin Ishida menettää voimansa, mutta myöhemmin hän saa uuden, hopeisesta rannekorusta muodostuvan jousen Mayurin tyttäreltä, Nemulta. Mangassa Ishidan isä alkaa valmentaa Ishidaa, jotta tämä saisi quincy-voimansa takaisin. Myöhemmin Ishida lähtee Ichigon ja Chadin kanssa pelastamaan Inoueta Aizenilta. Myöhemmin pelastusretkikuntaan liittyvät myös Renji Abarai ja Rukia Kuchiki.


title: Astropulse

text: Astropulse on kaikkien aikojen ensimmäinen BOINC-projekti. Sen avulla testattiin BOINC-ohjelmaa 2000-luvun alkupuolella. Astropulse hävisi moneksi vuodeksi, kun SETI@home-ohjelma muokattiin BOINC-ympäristöön sopivaksi. Sen jälkeen on tullut noin 40 muuta BOINC-projektia. Vuoden 2007 tammikuussa Astropulsen beta-versio ilmestyi pitkän odottamisen jälkeen 64-bittiseen Linuxiin ja helmikuussa 2007 32-bittiseen Linuxiin. Windows-versio tuotiin betatestaukseen alkukesästä 2007. Beta-versioita testattiin SETI@home Beta-projektin kotisivuilla. Heinäkuussa 2008 Astropulse tuotiin myös SETI@home-projektin kotisivuille eli myös ei-beta-testaajien ulottuville.


title: Astropulse

text: Astropulse on BOINC-ohjelman avulla hallittavaa hajautettua laskentaa, joka etsii mustia aukkoja, pulsareita ja Maan ulkopuolista älyllistä elämää. Astropulse hyödyntää SETI@home-projektin datanauhoja etsiessään mikrosekuntien pituisia pulsseja radiokohinan seasta.


title: Astropulse

text: Astropulse on GNU GPL lisensöity.


title: Reyen oireyhtymä

text: Reyen oireyhtymä on sairaus, joka aiheuttaa maksan ja useiden muiden sisäelinten paksuuntumista ja aivopaineen lisääntymistä. Tämä saattaa johtaa kehitysvammaisuuteen ja jopa kuolemaan. Hengenvaarallista sairautta esiintyy enimmäkseen lapsilla ja nuorilla aikuisilla, mutta myös muut voivat sairastua siihen.


title: Reyen oireyhtymä

text: Reyen oireyhtymä voi puhjeta esimerkiksi virustartunnan jälkeen. Vuonna 1963 havaittiin, että aspiriinin käyttö lisää sairastumisen riskiä huomattavasti. Peräti 90 % potilaista oli käyttänyt ennen oireiden alkamista aspiriinia.


title: Reyen oireyhtymä

text: Reyen oireyhtymään sairastuu yksi miljoonasta ihmisestä. Barbituraatit ja insuliini auttavat sairauden hoidossa, ja joskus tarvitaan hengityslaitetta.


title: Nopeusmittari

text: Nopeusmittari on mittari, jonka tehtävänä on mitata nopeutta eli kuljettua matkaa aikayksikössä. Useimmiten nopeusmittarit mittaavat nopeuden sijasta sen itseisarvoa eli vauhtia, mutta nämä ovat arkikielessä lähes synonyymejä. Nopeutta mitataan lähes kaikissa kulkuneuvoissa polkupyörästä lentokoneeseen, moottorikäyttöisissä tieliikenteessä käytettävissä ajoneuvoissa se on pakollinen, ja ilmailussa välttämätön. Nopeusmittaria käytetään myös käänteisesti, tällöin mittari pysyy paikallaan ja mitattava asia liikkuu. Esimerkkeinä poliisin käyttämä nopeustutka ja tuulennopeusmittari.


title: Nopeusmittari

text: Nopeusmittari ilmoittaa nopeutta yleisimmin kilometreinä tunnissa (SI-järjestelmä) tai maileina tunnissa (mailia matkan yksikkönä käyttävät maat). Vesiliikenteessä ja ilmailussa nopeutta ilmoitetaan solmuina (merimailia tunnissa) ja tuulennopeutta metreinä sekunnissa.


title: Nopeusmittari

text: Mittaustapoja on useita. Mittarit mittaavat matkan yleensä renkaan tai mittarin oman potkurin pyörimisnopeudesta. Ajalla jakaminen on toteutettu elektronisesti tai dynamon kaltaista toimintatapaa hyödyntäen (Otto Schulze Autometer, OSA). Analogisessa nopeusmittarissa on yleensä viisari, joka osoittaa mittaritaululla nopeuden. Digitaalisessa nopusmittarissa nopeus näytetään numeroin digitaalisessa numeronäytössä, tai vaihtoehtoisesti se voidaan välittää askelmoottorilla perinteiselle mittaritaululle.


title: Nopeusmittari

text:
Nopeusmittarin tarve syntyi ensin veneen paikanmäärityksessä, navigoinnissa. Kompassilla saadun suunnan lisäksi tarvittiin matka, joka saatiin nopeudesta. Laivan keulasta veteen heitetty kelluva esine ja tiimalasin valumisen aikana esineen kulkema matka kertoivat laivan nopeuden.
Autoissa yleisimmin käytetty pyörrevirtanopeusmittari keksittiin vuonna 1902.


title: Nopeusmittari

text: Pyörrevirtatyyppinen nopeusmittari eli analoginen nopeusmittari on edelleen yleisin käytössä oleva nopeusmittari. Sen patentoi saksalainen Otto Sculze 7. lokakuuta 1902.


title: Nopeusmittari

text: Mittarissa on taipuisasta jousesta valmistettu kaapeli, joka on yleensä yhdistetty ajoneuvon voimansiirtoon. Moottoripyörissä kaapeli on yhdistetty etupyörään. Ajoneuvon liikkuessa kaapeli pyörittää siihen yhdistetty kestomagneettia. Magneetti puolestaan on sijoitettu alumiinisen kupin sisälle. Pyöriessään magneetti synnyttää kupin sisälle pyörrevirtoja, joiden synnyttämä magneetikenttä "kiskoo" alumiinikuppia ja siihen kiinteästi liitettyä osoitinta magneetin pyörimissuuntaan.


title: Nopeusmittari

text: Osoittimen akseliin on kiinnitetty pieni vääntöjousi, joka pitää osoitinta mittarin nollakohdassa. Alumiinikupin vääntö kasvaa magneetin pyörimisnopeuden kasvaessa. Näin ollen kuppi ja siihen liitetty osoitin kiertyvät jousta vasten ajoneuvon nopeuden kasvaessa. Koska kupin vääntö on suhteessa ajoneuvon nopeuteen ja jousen kiertyminen suhteessa vääntöön, on osoittimen kulma suoraan verrannollinen nopeuteen, jolloin mittaritaulussa nopeusmerkinnät voidaan tehdä tasavälein.


title: Nopeusmittari

text: Palautusjousi on kalibroitu niin, että mittarin kaapelin pyörimisnopeus vastaa oikeaa nopeutta mittaritaulussa. Kalibroinnissa on otettava huomioon useita tekijöitä, kuten mittarin kaapelia pyörittävän pyörästön välityssuhde, tasauspyörästön välityssuhde, sekä renkaiden läpimitta.


title: Nopeusmittari

text: Useimmat nykyaikaiset nopeusmittarit ovat elektronisia. Perinteisestä pyörrevirtamittarissa johdetussa elektronisessa nopeusmittarissa voimansiirtoon asennettu pyörimisnopeusanturi lähettää pulsseja jotka vastaavat akselin pyörimisnopeutta. Näin saadaan selville ajoneuvon nopeus, olettaen että renkailla on täysi pito. Sensorissa on yleensä yhden tai usemmasta magneetin sarja, joka on kiinnittetty ulostuloaskeliin tai tasauspyörästön kruunupyörään, tai hammastettu metallilevy magneetin ja magneetikenttäanturin välissä. Kulloinkin kyseessä olevan osan pyöriessä, magneetit tai hampaat pyörivät anturin ohitse synnyttäen pulsseja magneetikentän muuttuessa. Viime aikoina jotkut valmistajat ovat siirtyneet pelkästään pyörän ABS-anturilta tulevan signaalin käyttöön.


title: Nopeusmittari

text: Tietokone muuntaa pulssit nopeudeksi, joka voidaan esittää numeroina, tai askelmoottorilla ohjatulla osoittimella perinteisellä mittaritaululla.


title: Pieter Boddaert

text: Pieter Boddaert (1730, Seeland–1795 tai 1796) oli hollantilainen luonnontieteilijä, lääkäri, ornitologi ja taiteilija.


title: Pieter Boddaert

text: Boddaert toimi luonnonhistorian lehtorina, vuodesta 1793 dosenttina Utrechtin yliopistossa, missä hän väitteli lääketieteen tohtoriksi 1764. Vuonna 1783 hän julkaisi 50 kopiota Louis Jean-Marie Daubentoisin teoksesta "Planches enluminees", antaen tauluille tieteelliset nimet, jotka ovat edelleen käytössä. 1785 hän julkaisi teoksen "Elenchus Animalium", missä hän antoi nimet lukuisille nisäkkäille, muun muassa tarpaanille ja sukupuuttoon kuolleelle kvaggalle.


title: Pieter Boddaert

text: Boddaert kuvaili tieteelle lukuisia lintuja, muun muassa härkälinnun, haarahaukan, kirjokäen, lehtokertun, afrikantöyhtöhyypän, kenttähyypän ja pensassirkkalinnun.


title: Dana Delany

text: Dana Welles Delany (s. 13. maaliskuuta 1956 New York) on yhdysvaltalainen elokuva-, teatteri- ja televisionäyttelijä. Hän on näytellyt aktiivisesti 1970-luvun lopulta asti ja voittanut kaksi Emmy-palkintoa roolistaan Colleen McMurphyna ABC:n sarjassa "China Beach" vuosina 1988–1991.


title: Dana Delany

text: Delany varttui Connecticutissa ja opiskeli Phillips Academyssa sekä Wesleyan Universityssä. Hänen ensimmäisiä roolejaan olivat televisiorooli sarjassa "Love of Life" vuonna 1979, osa Broadway-näytelmässä "A Life" vuonna 1980 ja televisiorooli sarjassa "As the World Turns" vuonna 1981. Kiistanalaisen näytelmän "Bloodmoon" myötä Delany pääsi 1980-luvun alkupuoliskolla Hollywoodiin ja sai useita pieniä elokuva- ja televisiorooleja. Hän vieraili sarjassa "Konnankoukkuja kahdelle" ja oli kolmen jakson ajan sarjassa "Magnum".


title: Dana Delany

text: Vuonna 1988 Delany sai roolin Colleen McMurphyna sarjassa "China Beach", jota esitettiin vuoteen 1991 asti. Hän sai mediahuomiota ja kaksi Emmy-palkintoa, joiden lisäksi hän oli ehdolla kahden muun Emmyn sekä kahden Golden Globen saajaksi. Menestyksen myötä Delany sai rooleja elokuvista kuten "Light Sleeper", "Housesitter", "Tombstone" ja "Tyttö ja villihanhet" sekä televisioelokuvista "Promise to Keep" ja "Vaaran vanki". Vuosikymmenen toisella puoliskolla hän esiintyi kiistanalaisemmissa rooleissa kuten Margaret Sangerina televisioelokuvassa "Choices of the Heart", Lisana elokuvassa "Kyttäkaksikko paratiisisaarella" ja yhdessä jaksossa sarjassa "Family Law", josta hän sai Emmy-ehdokkuuden. 1990-luvun puolivälistä vuoteen 2005 hän oli Lois Lanen ääninäyttelijä animaatiosarjassa "Teräsmies".


title: Dana Delany

text: Vuosituhannen vaihteessa Delany näytteli televisiosarjoissa, kuten lyhytikäiseksi jääneessä "Pasadenassa" ja "Presidio Medissa"; televisioelokuvissa "Villin lännen naisia", "Elämän ja kuoleman rajamailla", "A Time to Remember" ja "Baby for Sale" sekä independent-elokuvissa "The Outfitters", "Mother Ghost" ja "Spin". Niihin aikoihin hän myös jatkoi lavauraansa, muun muassa näytelmässä "Paljon melua tyhjästä".


title: Dana Delany

text: Vuosina 2004–2006 Delanylla oli useita vierailurooleja sarjoissa "", "Boston Legal", "Kojak", "Related", "L-koodi" ja "Taisteluplaneetta Galactica". Hänellä oli myös päärooli lyhytikäisessä sarjassa "Kidnapped" vuonna 2006.


title: Dana Delany

text: Vuodesta 2007 vuoteen 2010 Delany näytteli Katherine Mayfairia televisiosarjassa "Täydelliset naiset". Vuosina 2011–2013 hän näytteli pääosaa tohtori Megan Huntina televisiosarjassa "Totuuden anatomia".


title: Kvanttisähködynamiikka

text: Kvanttisähködynamiikka (QED) on sähkömagnetismin relativistinen kvanttikenttäteoria. QED kuvaa sähköisesti varattujen hiukkasten vuorovaikutustapahtumat, jotka tapahtuvat fotonien välityksellä. Sitä sanotaan usein "fysiikan helmeksi", koska se kuvaa äärimmäisen tarkasti elektronin anomaalisen magneettimomentin arvon ja vedyn energiatasojen Lambin siirtymän.


title: Kvanttisähködynamiikka

text: Teoriaa QED:stä olivat kehittelemässä Richard Feynman, Julian Schwinger ja Shin’ichirō Tomonaga.


title: Kvanttisähködynamiikka

text:
Matemaattisesti kvanttielektrodynamiikan rakenne on abelinen mittakenttäteoria, jonka symmetriaryhmänä toimii U(1) mittaryhmä. Mittakenttä, joka kuljettaa varattujen spin-1/2-kenttien välisen vuorovaikutuksen on sähkömagneettinen kenttä.
QED:n Lagrangen tiheys elektronin ja positronin väliselle fotonien kuljettamalle vuorovaikutukselle on muotoa


title: Kvanttisähködynamiikka

text: Laita "D" Lagrangen tiheyteen nähdäksesi, että "L" on


title: Kvanttisähködynamiikka

text:
Tämä Lagrangen tiheys voidaan laittaa Eulerin-Lagrangen yhtälöön
jotta löydetään QED:n kenttäyhtälöt.


title: Kvanttisähködynamiikka

text: Nämä kenttäyhtälöt ovat


title: Kvanttisähködynamiikka

text:
Laittamalla nämä kaksi takaisin Eulerin-Lagrangen yhtälöön (2), jolloin saadaan
ja kompleksikonjugaatti


title: Kvanttisähködynamiikka

text:
Jos keskimmäinen termi laitetaan oikealle puolelle, saadaan:
Vasemmanpuoleinen on kuten alkuperäinen Diracin yhtälö ja oikeanpuoleinen on vuorovaikutus sähkömagneettisen kentän kanssa.


title: Kvanttisähködynamiikka

text: Yksi tärkeä yhtälö saadaan laittamalla Lagrangen tiheys Eulerin-Lagrangen yhtälöön, tällä kertaa kentälle formula_15:


title: Kvanttisähködynamiikka

text: Tällä kertaa kaksi termiä ovat


title: Kvanttisähködynamiikka

text: Nämä termit laittamalla takaisin yhtälöön (3) saadaan


title: Sinivuoren luonnonpuisto

text: Sinivuoren luonnonpuisto on Pirkanmaalla Oriveden kaupungissa sijaitseva luonnonpuisto. Sen pinta-ala on noin 62 hehtaaria, joten se on Suomen pienin luonnonpuisto. Luonnonpuisto perustettiin vuonna 1956. Puistossa on vanhaa kuusivaltaista puustoa, jonka ikä on 100–125 vuotta. Myrskytuhojen takia luonnonpuistossa on valtavia määriä järeää maapuuta, joilla elää runsaasti vanhojen metsien sieni- ja hyönteislajistoa. Myös alueen kasvisto ja linnusto ovat poikkeuksellisen rikkaita (itäisiä, lehto- ja vanhan metsän lajeja). Luonnonpuistoon liitetään lähiaikoina alueeseen rajautuva ja valtiolle suojelua varten hankittu 35 hehtaarin alue. Laajennusalueella kasvaa muun muassa rauhoitettua vuorijalavaa ("Ulmus glabra").


title: Minna Canthin päivä

text: Minna Canthin päivä, tasa-arvon päivä () on yleinen liputuspäivä Suomessa joka vuosi 19. maaliskuuta. Tasa-arvon päivä on kirjailija Minna Canthin (1844–1897) syntymäpäivä.


title: Minna Canthin päivä

text: Sisäministeriö suositteli ja määräsi valtion virastot ja laitokset liputtamaan tuona päivänä jo vuonna 2003. Koska liputuksesta saatiin myönteistä palautetta, Sisäministeriö teki Helsingin yliopiston almanakkatoimistolle ehdotuksen päivän merkitsemiseksi kalenteriin. Vuonna 2004 Minna Canthin päivänä oli suruliputus Konginkankaan linja-autoturman vuoksi. Yleiseksi liputuspäiväksi se tuli vuonna 2007. Minna Canth on kahdeksas suomalainen merkkihenkilö ja ensimmäinen suomalainen nainen, joka on saanut oman liputuspäivän.


title: Minna Canthin päivä

text: Kuopiossa on järjestetty vuodesta 2010 lähtien Minna Canthin päivänä Minnan päivät -niminen tapahtuma.


Naruto Shippūden: Gekitou Ninja Taisen EX on Clash of Ninja -pelisarjan viides osa. Se perustuu Masashi Kishimoton anime- ja mangasarja Narutoon ja etenkin uuteen -animesarjaan. Peli tullaan julkaisemaan Wiille ja on luvattu, että se tulisi käyttämään Wii Remoten ominaisuuksia ainakin jollain tavoin.


title: Naruto Shippūden: Gekitou Ninja Taisen EX

text: Huom. Pelihahmojen nimet on kirjoitettu länsimaisessa etunimi-sukunimi järjestyksessä japanilaisen sijasta.


title: Bucks Fizz

text: Bucks Fizz on englantilainen pop-yhtye, joka perustettiin vuoden 1981 Eurovision laulukilpailua varten. Yhtye voitti Euroviisut kappaleellaan "Making Your Mind Up" ja aloitti menestyksekkään pop-uran. He olivat Euroviisuissa klassinen kahden miehen ja kahden naisen muodostama nelikko, niin kuin aikaisemmin olivat olleet ABBA ja Brotherhood of Man. Yhtye oli varsin suosittu Isossa-Britanniassa 80-luvulla. Yhtyeen viimeisin albumi ilmestyi vuonna 2006.


title: Shannen Doherty

text: Shannen Doherty (s. 12. huhtikuuta 1971 Memphis, Tennessee, Yhdysvallat) on yhdysvaltalainen näyttelijä. Hänen ensimmäinen merkittävä roolisuorituksensa oli televisiosarjassa "Pieni talo preerialla", jossa hän näytteli Almanzon veljentytär Jenny Wilderia vuosina 1982–1983. Tämän jälkeen hän on näytellyt muun muassa televisiosarjoissa "Our House", "Beverly Hills 90210" ja "Siskoni on noita". Dohertyn jätettyä sarjan uudeksi noitasiskoksi otettiin Rose McGowan. Vuonna 2008 Doherty palasi 1990-luvulta tutun "Beverly Hills 90210" -sarjan spin-off-sarjaan 90210 Brenda Walshin roolissa.


title: Shannen Doherty

text: Doherty on esiintynyt myös muun muassa elokuvissa "Heathers" (1988), "Häiriköt" (1995), "Tähtäimessä" (1999) ja "Bukowski" (2014).


title: Shannen Doherty

text: Doherty sairastui vuonna 2015 rintasyöpään, joka levisi myös imusolmukkeisiin. Toukokuussa 2016 hänelle tehtiin rinnanpoistoleikkaus


title: Dave Benton

text: Dave Benton (oik. Efren Eugene Benita, s. 31. tammikuuta 1951) on hollantilainen (Aruba) popmuusikko, joka voitti vuoden 2001 Eurovision laulukilpailun yhdessä Tanel Padarin ja poikabändi 2XL:n kanssa kappaleella ”Everybody”.


title: Dave Benton

text: Benton on kotoisin Alankomaihin kuuluvalta Aruban saarelta, joka sijaitsee Karibianmerellä Venezuelan rannikon edustalla. Hän lähti 13-vuotiaana opiskelemaan Venezuelan Curacaoon luostarikouluun, jonka jätti kesken kahden vuoden jälkeen. Kolumbiaan hän muutti 17-vuotiaana, mutta järkyttyi elintason heikkoudesta verrattuna Arubaan. Sieltä matka jatkui Miamiin Yhdysvaltoihin. Rumpalina ja taustalaulajana hän teki yhteistyötä The Driftersin, Tom Jonesin, Billy Oceanin, José Felicianon ja The Plattersin kanssa. Bentonin äidinkieli on papiamento, jonka lisäksi hän puhuu englantia, espanjaa ja hollantia sekä auttavasti saksaa ja ranskaa. Hän avioitui 21-vuotiaana, mutta avioliitto kaatui mm. välimatkoihin. 1980-luvun puolivälissä hän muutti Aruban emämaahan Hollantiin, jonne hänen perheensä oli jo aiemmin muuttanut. Benton on Hollannin kansalainen, mutta emämaa osoittautui uran kannalta pettymykseksi. Hän matkusti Saksaan, jossa lauloi ja näytteli. Reilun 10 vuoden jälkeen Benton lähti Norjaan, jossa kokeili liikemiehen uraa sijoittaen silloisen Saksassa tienatun omaisuutensa, noin neljännesmiljoona Norjan kruunua, menettäen sen epäonnistuneissa liiketoimissa. Vuonna 1997 hän muutti täysin varattomana Viroon. Norjan-vuosien aikana hän kuitenkin tapasi virolaisen vaimonsa Marisin risteilyn yhteydessä Suomessa, josta tämä Viron tapaan piti, toisin kuin Norjasta. Tuleva vaimo Maris houkutteli Bentonin muuttamaan Viroon, jonne muuttoa hän on pitänyt elämänsä parhaimpana ratkaisuna. Nykyään hän asuu Virossa vaimonsa ja kahden tyttärensä kanssa.


Lappeenrannan seudun opiskelija-asuntosäätiö (LOAS) on vuonna 1974 perustettu säätiö, jonka toiminnan tarkoituksena on ylläpitää ja rakennuttaa vuokra-asuntoja Lappeenrannan ja lähialueiden oppilaitoksissa (muun muassa Lappeenrannan teknillisessä yliopistossa ja Saimaan ammattikorkeakoulussa) opiskeleville opiskelijoille.


title: Lappeenrannan seudun opiskelija-asuntosäätiö

text: Säätiön perustivat maaliskuussa 1974 lappeenrantalaiset opiskelijayhteisöt, Lappeenrannan kaupunki ja evankelisluterilaiset seurakunnat, Säätiön ensimmäinen vuokrarakennus valmistui syksyllä 1975. Lappeenrannan Opiskelijatalo Oy liitettiin LOASiin vuonna 1982. Säätiöllä on yli 3 000 asuntopaikkaa eri puolilla Lappeenrantaa pääasiassa lähellä Lappeenrannan keskustaa tai yliopistoa.


text: Säätiön ylintä päätäntävaltaa käyttää valtuuskunta, johon perustajayhteisöt valitsevat edustajiansa siten, että ylioppilas- ja oppilaskunnilla on yksi edustaja jokaista alkavaa 400 läsnä olevaa opiskelijaa kohden ja Lappeenrannan kaupunki sekä seurakuntayhtymä nimeävät kaksi edustajaa kumpikin. Valtuuskunta nimittää säätiön hallituksen, johon jokaisella perustajayhteisöllä on oikeus valita edustajansa. Opiskelijayhteisöjen yhdistymisten seurauksena näin valitaan viisi hallituksen jäsentä. Lisäksi hallitukseen voidaan valita enintään kaksi asukkaiden ehdottamaa asukasedustajaa ja asiantuntijajäseniä.


text: Asukkailla on lakisääteinen asukastoimikunta, ja lisäksi taloissa on talonvanhin. Hän on asukas, joka neuvoo, opastaa ja välittää tietoa asuntokohteen ja asuntotoimiston välillä. Hän on LOAS:n toimihenkilö ja asukkaiden luottamusmies.


title: Soul Militia

text: Soul Militia (vuoteen 2002 asti 2XL) on virolainen hip hop -yhtye. Heidät muistetaan parhaiten vuoden 2001 Eurovision laulukilpailun voitosta yhdessä Tanel Padarin ja Dave Bentonin kanssa kappaleella ”Everybody”. Yhtye osallistui Viron vuoden 2007 Euroviisujen esikarsintaan kappaleella ”My Place”.


title: Is This It

text: Is This It on The Strokesin debyyttialbumi vuodelta 2001.


title: Is This It

text: Euroopan ja Yhdysvaltojen musiikkilehdistö antoi huomattavasti huomiota albumille, minkä vuoksi yleisön ja kriitikoiden kiinnostus heräsi yhtyettä kohtaan. Is This It nousi korkeimmillaan sijoille #2 UK- ja #33 US-listoilla.


title: Is This It

text: ”New York City Cops” -kappale jätettiin pois albumin Pohjois-Amerikan versiosta syyskuun 11. päivän iskujen seurauksena. Yhtye ja levy-yhtiön johto uskoivat, että kappaleessa useita kertoja toistettava kertosäkeen pääsäe, ”New York City Cops, they ain't too smart”, voisi herättää negatiivisia tuntemuksia. Pohjois-Amerikan versiossa ”New York City Cops” -raidan korvaa ”When It Started”.


title: Is This It

text: Vuonna 2002 Is This It uudelleenjulkaistiin CD+DVD-painoksena, joka sisältää alkuperäisen albumin lisäksi yhtyeen musiikkivideoita ja pätkiä heidän MTV2-kanavalla soittamastaan konsertista.


title: Is This It

text: The Strokesin Is This It on yksi 2000-luvun arvostetuimmista albumeista. Vuonna 2005 englantilaisen televisiokanava Channel 4:n äänestyksessä sadasta merkittävimmästä koskaan julkaistusta albumista Is This It sijoittui sijalle 89. Vuonna 2003 Rolling Stone Magazinen listalla ”500 Greatest Albums of All Time” albumi sijoittui 367:ksi, heinäkuussa 2005 Spin Magazinessa sijalle 100 listalla ”100 Greatest Albums, 1985–2005” ja heinäkuussa 2006 48:ksi The Observerin listalla ”The 50 Albums That Changed Music”.


title: Is This It

text: Sue-lehti valitsi sen 2000-kymmenluvun kolmanneksi parhaaksi ulkomaiseksi albumiksi vuonna 2009.


title: Is This It

text:
Is This It ylitti Yhdysvalloissa miljoonan myydyn levyn rajan lokakuussa 2006.
Raidat 1–3 musiikkivideoita
Raidat 4–5 MTV2:n konsertista


title: Göteborgin IT-yliopisto

text: Göteborgin IT-yliopisto () on Göteborgissa, Ruotsissa sijaitseva yliopisto. Se on osa Chalmersin teknillistä korkeakoulua ja Göteborgin yliopistoa. Yhteenliittymä perustettiin vuonna 2001 elinkeinoelämän ja julkisen sektorin tuella. Ensimmäisenä vuonna yliopistossa opiskeli noin 120 opiskelijaa, nykyisin opiskelijoita on noin 1500.


title: You Give Love a Bad Name

text: You Give Love a Bad Name on Bon Jovi -yhtyeen levyttämä kappale. Se julkaistiin ensimmäisenä singlenä "Slippery When Wet" -albumilta.


title: You Give Love a Bad Name

text: Jon Bon Jovin, Richie Samboran ja Desmond Childin kirjoittama kappale oli Bon Jovin läpimurto Yhdysvaltain markkinoilla. You Give Love a Bad Name oli Billboard Hot 100 -singlelistan ykkönen marraskuussa 1986. Suomessa se nousi virallisen singlelistan sijalle 8.


title: You Give Love a Bad Name

text: Kappaleesta tehty cover on "Mr. & Mrs. Smith" -elokuvan soundtrackillä.


title: Meningeooma

text: Meningeooma on aivokalvon kasvain. Aivokalvokasvain on aivo- tai selkäydinkalvosta lähtöisin oleva kasvain. Se on tavallisesti hyvänlaatuinen (ei syöpä), mutta hyvänlaatuinenkin meningeooma voi olla sijaintinsa johdosta vaarallinen.


title: Meningeooma

text: Meningeooma on aivojen yleisin hyvänlaatuinen kasvain. Kaikista aivokasvaimista meningeoomia on noin 15 %. Meningeooma on naisilla kaksi kertaa yleisempi kuin miehillä. Pahanlaatuinen meningeooma (aivokalvon syöpä) on hyvin harvinainen.


title: Meningeooma

text: Pienet meningeoomat löydetään monesti sattumalta. Suuremmat kasvaimet voivat aiheuttaa erilaisia oireita koosta ja sijainnista riippuen. Tavallisimpia meningeoomat ovat keski-ikäisillä ja ikääntyvillä aikuisilla.


title: Meningeooma

text: Meningeooman tarkkoja riskitekijöitä ei juuri tunneta, mutta ainakin lapsuudessa sairastetun syövän sädehoidon on todettu kasvattavan riskiä sairastua aikuisena meningeoomaan. Kasvain etenee hitaasti, ja sopivin hoitomuoto riippuu mm. potilaan yleiskunnosta sekä itse kasvaimen sijainnista ja koosta. Leikkaus on onnistuessaan ensisijainen vaihtoehto. Joskus kasvain sijaitsee sellaisessa paikassa, että sen leikkaaminen olisi mahdotonta tai liian riskialtista. Tällöin saatetaan soveltaa sädehoitoa tai harvemmin kemoterapiaa.


title: Meningeooma

text: Meningeooman kuvasi ensimmäisenä sveitsiläinen Felix Plater vuonna 1614.


title: Jorma Styng

text: Jorma Styng (vuoteen 1991 asti Tykkyläinen) (s. 1958 Nurmes) on suomalainen kitaristi, kitarapedagogi ja säveltäjä.


title: Jorma Styng

text: Klassisen kitaran lisäksi Styng on soittanut myös sähkökitaraa. Itseopiskelun lisäksi hän on opiskellut kuvataiteita Limingan taidekoulussa. Musiikkia hän on opiskellut Oulun musiikkiopistossa, Jyväskylän Konservatoriossa, Estudio de Arte Guitarristico-koulussa (México), Prahan konservatoriossa (Tšekkoslovakia), G.I.T:ssä (Guitar institue of Technology, Musicians Institute, USA), Oulun seudun ammattikorkeakoulussa ja Piteån musiikkikorkeakoulussa (Ruotsi).


title: Massiel

text: Massiel (oik. María de los Ángeles Santamaría Espinosa, 2. elokuuta 1947, Madrid) on espanjalainen laulaja, joka voitti Eurovision laulukilpailun vuonna 1968 kappaleella "La, la, la" jättäen taakseen kuuluisan englantilaisen poplaulajan Cliff Richardin, jonka kappaleesta "Congratulations" tuli myöhemmin iso hitti. Massielin laulajanura on jatkunut vuosikymmeniä ja hän esiintyi vuonna 2005 Congratulations-tapahtumassa, joka juhlisti Euroviisujen 50-vuotista taivalta. Sen lisäksi hän on mm. näytellyt Marian roolin elokuvassa "Cantando a la Vida" (1968).


title: Welterwerk

text: Welterwerk on Drottnarin esikoisalbumi, joka julkaistiin 22. maaliskuuta 2006. Se äänitettiin Subsonic-studiolla vuonna 2005 ja tuottajana toimi Lars Klokkerhaug sekä Drottnar. Albumin ensimmäinen, tuhannen kappaleen painos julkaistiin rajoitetussa digipakversiossa, jonka kaksitoistasivuinen kansilehti on viisivärinen ja teemaltaan pronssivärinhohtoinen.


title: Welterwerk

text: Albumin musiikkityyli on extreme metalia tai havainnollisemmin sanottuna teknistä ja progressiivista black/thrash metalia. Albumin tyyliä on verrattu muun muassa Mayhemin "Chimera" -albumiin, Enslavedin myöhempään tuotantoon ja Extolin "Synergy" -albumiin. Musiikki ei sisällä paljoa melodioita, mutta sitäkin enemmän kokeellisia, teknisiä ja progressiivisia kitarointikuvioita sekä runsaasti tempovaihteluja.


title: Welterwerk

text: "Welterwerk"-albumin konsepti on saatu aikaan tarkalla soitannalla, megafonilla särötetyillä vokalisointikohdilla, tšekkiläisillä kansanmusiikkiosilla, tšekinkielisillä puheosuuksilla ja mandoliinin sekä trumpetin soitolla. "Victor Comrade", "Niemand Geht Vorbei" ja "Vulgo Vesper" ovatkin instrumentaalikappaleita, jotka keskittyvät erityisesti luomaan albumin tunnelmaa mainittujen elementtien sekä lähinnä vanhoilta, sodanaikaisilta radiokuulutuksilta kuulostavien samplejen avulla. Albumin konseptia tukee myös kansilehden kuvat teollisuuskoneista ja yhtyeen jäsenistä upseeriunivormuissa. "Rullett" on norjankielinen kappale. "Welterwerkin" sanoitukset sisältävät runsaasti erikoisia termejä ja latinankielisiä fraaseja kuten "Ad hoc" ja "Sine qua non".


title: Snookerin maailmanmestaruusturnaus

text: Snookerin maailmanmestaruusturnaus () on vuosittain snookerin ammattilaiskauden päättävä turnaus, jonka voittajasta tulee maailmanmestari.


title: Snookerin maailmanmestaruusturnaus

text: Se on turnauksista kaikkein arvostetuin mitaten sekä palkintosummissa että ranking-pisteissä. Ensimmäisen kerran turnaus pelattiin vuonna 1927. Nykymuodossaan se on pelattu vuodesta 1980 lähtien Crucible -teatterissa Sheffieldissä Englannissa. Karsintojen jälkeen pääturnaukseen osallistuu yhteensä 32 pelaajaa, joista 16 on sijoitettuja maailmanlistasijoituksen perusteella, ja loput 16 karsittu karsintakierroksilla. Pääturnaus kestää yli kaksi viikkoa.


title: Snookerin maailmanmestaruusturnaus

text: Turnausta sponsoroi vuosina 1976–2005 tupakkamerkki Embassy, mutta kun Englannin lait kielsivät tupakkayhtiöiltä urheilutapahtumien sponsoroinnin, joutui World Snooker Association etsimään turnaukselle uuden sponsorin. Sen jälkeen turnausta ovat sponsoroineet vedonlyöntiyritykset 888.com vuosina 2006–2008, Betfred, Betfair ja Dafabet.


title: Snookerin maailmanmestaruusturnaus

text: Snookerin maailmanmestaruuksia eniten on voittanut englantilainen Joe Davis, 15 kertaa. Vuodesta 1969 lähtien eniten maailmanmestaruuksia on voittanut skontlantilainen Stephen Hendry, hän on voittanut mestaruuden yhteensä seitsemän kertaa 1990-luvulla. Voitoista viisi hän saavutti peräkkäisinä vuosina 1992–1996. Steve Davis voitti 1980-luvulla maailmanmestaruuden kuusi kertaa. Jimmy White on puolestaan ollut kuusi kertaa finaalissa hävinneenä osapuolena, eikä ole voittanut maailmanmestaruutta kertaakaan.


title: Snookerin maailmanmestaruusturnaus

text: Maailmanmestaruusturnauksen ottelut ovat selkeästi muiden turnausten otteluita pitempiä. Karsintakierroksilla pelisysteemi on jo "paras yhdeksästätoista", eli voittoon vaaditaan 10 voitettua erää. Muissa turnauksissa finaalissa pelataan maksimissaan 19 erää. Kun turnauksessa on jäljellä 16 parasta pelaajaa, on pelisysteemi "paras 25:stä" ennen semifinaalia, jossa pelataan systeemillä "paras 33:sta" ja lopulta finaali systeemillä "paras 35:stä". Turnauksen voittajan eli maailmanmestarin on siis voitettava vähintään 72 erää koko turnauksen aikana. Jos pelaaja on pelannut karsintakierroksilla, kasvaa vaadittava voitettujen erien määrä aina kymmenellä yhtä karsintakierrosta kohden.


title: Snookerin maailmanmestaruusturnaus

text: Maksimibreikkipalkinto on ollut maailmanmestaruusturnauksessa jopa 147 000 puntaa, eli 1 000 puntaa pistettä kohden. Täydellisen lyöntisarjan ovat tässä turnauksessa saavuttaneet kanadalainen Cliff Thorburn vuonna 1983, englantilainen Jimmy White vuonna 1992, skotlantilainen Stephen Hendry kolmesti vuosina 1995, 2009 ja 2012, englantilainen Ronnie O’Sullivan kolmesti vuosina 1997, 2003 ja 2008, walesilainen Mark Williams vuonna 2005, englantilainen Robert Milkins vuonna 2006, sekä englantilainen Ali Carter vuonna 2008.


title: Snookerin maailmanmestaruusturnaus

text: Vuonna 1927 pelattiin ensimmäinen maailmanmestaruusturnaus, jonka voitti englantilainen Joe Davis.


title: Snookerin maailmanmestaruusturnaus

text: Vuonna 1946 pelatussa maailmanmestaruusturnaukssa englantilainen Joe Davis voitti 15 peräkkäisen maailmanmestaruuden ja hän on ainoa pelaaja, joka ei ole hävinnyt yhtään ottelua maailmanmestaruusturnauksessa.


title: Snookerin maailmanmestaruusturnaus

text: Vuonna 1952 australialaisesta Horace Lindrumista tuli ensimmäinen Iso-Britannian ulkopuolelta kotoisin oleva maailmanmestari.


title: Snookerin maailmanmestaruusturnaus

text: Vuonna 1979 Terry Griffiths voitti maailmanmestaruuden sijoittamattomana pelaajana, eli hän saavutti turnauspaikan karsintakierroksilla, eikä häntä näin ollen oltu sijoitettu valmiiksi 32 parhaan kaavioon, kuten 16 ranking-listan parasta pelaajaa.


title: Snookerin maailmanmestaruusturnaus

text: Vuonna 1983 kanadalainen Cliff Thorburn teki turnauksen historian ensimmäisen maksimibreikin.


title: Snookerin maailmanmestaruusturnaus

text: Vuonna 1989 Steve Davis saavutti ennätyksellisen kuudennen maailmanmestaruutensa ja kolmannen peräkkäisen mestaruutensa.


title: Snookerin maailmanmestaruusturnaus

text: Vuonna 1992 Jimmy White teki turnauksen historian toisen maksimibreikin.


title: Snookerin maailmanmestaruusturnaus

text: Vuonna 1994 White oli yhteensä kuudetta ja peräkkäin viidettä kertaa turnauksen finaalissa. Hän ei ole koskaan saavuttanut maailmanmestaruutta, ja tuolloin hän jäi vain yhden erän päähän voitosta, sillä ottelu päättyi Stephen Hendryn hyväksi 18–17.


title: Snookerin maailmanmestaruusturnaus

text: Vuonna 1995 Hendry teki turnauksen historian kolmannen maksimibreikin. Hän pelasi tuolloin Whitea vastaan, joka oli vuonna 1992 yltänyt myös tähän.


title: Snookerin maailmanmestaruusturnaus

text: Vuonna 1997 Ronnie O’Sullivan teki huikean ja edelleen maailman nopeiten suoritetun maksimibreikin. Hän tykitti pöydän tyhjäksi vain 5 minuutissa ja 20 sekunnissa. Tämä oli turnauksen historiassa neljäs maksimibreikki.


title: Snookerin maailmanmestaruusturnaus

text: Vuonna 1999 Hendry voitti seitsemännen maailmanmestaruutensa ohittaen näin Steve Davisin, joka on voittanut kuusi maailmanmestaruutta.


title: Snookerin maailmanmestaruusturnaus

text: Vuonna 2002 Hendry teki toistaiseksi eniten sadan pisteen ylittäviä lyöntisarjoja yhden turnauksen aikana. Yhteensä hän teki niitä 16.


title: Snookerin maailmanmestaruusturnaus

text: Vuonna 2003 Ronnie O’Sullivan teki turnauksen historian viidennen maksimibreikin.


title: Snookerin maailmanmestaruusturnaus

text: Vuonna 2005 Shaun Murphy saavutti toisena pelaajana maailmanmestaruuden sijoittamattomana pelaajana. Samana vuonna Mark Williams teki turnauksen historian kuudennen maksimibreikin.


title: Snookerin maailmanmestaruusturnaus

text: Vuonna 2006 Robert Milkins teki turnauksen historian seitsemännen maksimibreikin.


title: Snookerin maailmanmestaruusturnaus

text: Vuonna 2008 Ronnie O’Sullivan teki lajin maailmanennätyksen suorittamalla jo uransa yhdeksännen maksimibreikin ottelussaan Mark Williamsia vastaan. Tämä oli jo O’Sullivanin kolmas 147 Crucible -teatterissa Sheffieldissä. Turnauksen historiassa tämä oli kahdeksas. Samassa turnauksessa tehtiin myös historiallisesti toinen maksimibreikki ja turnauksen historian yhdeksäs maksimibreikki, sillä toinen finalisti Ali Carter onnistui myös tässä neljännesfinaaliottelussaan Peter Ebdonia vastaan. Tämä oli ensimmäinen kerta, kun samassa turnauksessa kaksi pelaajaa pystyvät tähän. Näin ollen 157 000 punnan palkinto jaettiin tasan kahden pelaajan kesken. Summa koostui 147 000 punnan maksimibreikkipalkinnosta ja turnauksen korkeimmasta breikistä jaettavasta 10 000 punnan palkinnosta.


title: Snookerin maailmanmestaruusturnaus

text: Vuonna 2009 Stephen Hendry teki 40-vuotiaana uransa yhdeksännen maksimibreikin neljännesfinaaliottelussaan Shaun Murphyä vastaan.


title: Snookerin maailmanmestaruusturnaus

text: Vuonna 2010 Steve Davis eteni 52-vuotiaana turnauksen neljännesfinaaliin. Nykymuotoisen turnauksen voitti ensimmäisen kerran australialainen pelaaja Neil Robertson.


title: Lenny Kuhr

text: Lenny Kuhr (s. 22. helmikuuta 1950 Eindhoven, Alankomaat) on alankomaalainen laulaja ja laulunkirjoittaja.


title: Lenny Kuhr

text: Hän aloitti laulajanuransa vuonna 1967. Vuonna 1969 hän esiintyi Eurovision laulukilpailussa kappaleella "De troubadour" ja oli yksi kilpailun neljästä voittajasta. 1970-luvulla hän menestyi laulajana paremmin Ranskassa kuin kotimaassaan. Vuonna 1980 ilmestyi kappale "Visite", josta tuli hänen suurin hittinsä Alankomaissa.


title: Lenny Kuhr

text: Lenny Kuhr on kääntynyt juutalaisuuteen. Hän on naimisissa Rob Frankin kanssa ja hänellä on kaksi lasta edellisestä avioliitostaan. Nykyään hän asuu Israelissa.


title: Peukestas

text: Peukestas () oli makedonialainen sotilas Aleksanteri Suuren armeijassa ja Persian satraappi. Peukestas oli kotoisin Miezan kaupungista ja hänen isänsä oli eräs Aleksanteri.


title: Peukestas

text: Peukestas esiintyy ensimmäisen kerran antiikin lähteissä trieerin komentajana Aleksanterin armeijan matkatessa Industa pitkin. Hyökätessä malli-heimoa vastaan Peukestas kantoi kilpeä, jonka Aleksanteri oli antanut ottaa Athenen temppelistä Ilionista. Leonnatos, Abreas ja Peukestas pelastivat Aleksanterin hengen, kun hän haavoittui hyökkäyksessä mallien pääkaupunkia vastaan. Tästä hyvästä Aleksanteri teki Peuksestaasta henkivartijansa, "somatofylax". Tätä ennen henkivartijoita oli ollut seitsemän, mutta Aleksanteri muutti henkivartijoiden määrää Peuksestaan vuoksi. Kun armeija pääsi Persepoliin, Aleksanteri palkitsi Peukestasta vielä enemmän tekemällä tästä Persis-maakunnan satraapin. Susassa Peukestas sai Aleksanterilta ennenkuulumattoman lahjan, kultaisen diadeemin.


title: Peukestas

text: Peukestas erosi muista Aleksanteri Suuren nimittämistä makedonialaisista satraapeista siinä, että hän alkoi pukeutua persialaiseen tapaan. Tästä hän sai alamaistensa ja Aleksanterin suosion. Peukestas oli myös yksi harvoista makedonialaisista, joka opetteli puhumaan persiaa. Vuonna 323 eaa. Peukestas saapui kuninkaan luokse mukanaan 20 000 persialaista sotilasta, jotka oli koulutettu sotimaan makedonialaiseen tyyliin pitkien sarisa-keihäiden kanssa falangimuodostelmassa. Persialaisten oli tarkoitus korvata Aleksanterin makedonialaiset sotilaat, mikä tietysti aiheutti suurta katkeruutta makedonialaisten keskuudessa.


title: Peukestas

text: Peukestas oli mukana Aleksanteri Suuren kuolemaa edeltäneissä juomingeissa. Aleksanterin kuoleman jälkeen Peukestas jatkoi Persiksen satraappina. Hänen asemansa säilyi myös Triparadeisoksen kokouksen jälkeen.


title: Peukestas

text: Vuonna 317 eaa. Peithon yritti saada Aleksanterin valtakunnan itäiset maakunnat valtansa alle. Peukestas ja muut maakuntien satraapit kokosivat armeijansa Susassa. Paikalle saapui myös Eumenes Kardialainen, jonka Makedonian hallitsija Polyperkhon oli lähettänyt Aasiaan kukistamaan kapinoivan Antigonos I:n. Peukestas liittyi Eumeneksen joukkoon, koska tämä edusti Makedonian laillista hallitsijaa. Antigonoksen ja Eumeneksen joukot kohtasivat Paraitakenen taistelussa vuonna 317 eaa., mutta taistelu päättyi tasapeliin. Seuraavana vuonna käydyssä Gabienen taistelussa Peukestas petti Eumeneksen ja poistui taistelukentältä joukkojensa kanssa. Peukestas antautui Antigonokselle sen jälkeen kun tämä oli kukistanut Eumeneksen. Antigonos piti kuitenkin Peukestasta liian vaarallisena ja riisti häneltä Persiksen hallinnon. Peukestaan elämästä tämän jälkeen ei ole paljoakaan tietoa.


title: Beckerin lihasdystrofia

text: Beckerin lihasdystrofia on etenevä perinnöllinen lihasrappeuma, jonka aiheuttaa mutaatio X-kromosomissa.


title: Beckerin lihasdystrofia

text: Beckerin lihasdystrofia on taudinkuvaltaan melko samanlainen kuin Duchennen lihasdystrofia, mutta puhkeaa myöhemmin ja etenee sitä hitaammin ja lievempänä. Lihakset rappeutuvat asteittain, ja potilas voi kyetä kävelemään vielä 40-vuotiaana. Sairauteen kuuluu lisäksi hengitysvaikeuksia, skolioosia, väsymystä, sydänvikaa ja toisinaan kehitysvammaisuutta.


title: Beckerin lihasdystrofia

text: Beckerin lihasdystrofia on nimetty saksalaisen Peter Emil Beckerin mukaan, joka kuvasi oireiston vuonna 1955. Beckerin lihasdystrofikot voivat saada lapsia, mutta heidän tyttärensä ovat todennäköisesti taudin kantajia. Becker isien pojat taasen eivät voi sairastua tautiin, koska X-kromosomiset peittyvät sairaudet periytyvät vain kantajaäideiltä.


title: Beckerin lihasdystrofia

text: On arvioitu, että Becker-potilaita on maailmassa noin 100 000. Erään tutkimuksen mukaan Beckerin lihasdystrofioita on kymmenisen prosenttia kaikista X-kromosomivirheen aiheuttamista lihasrappeumaoireistoista.


title: Beckerin lihasdystrofia

text: Beckerin lihasdystrofian parantavaa hoitoa ei tunneta, ja hoito tähtää potilaan elämänlaadun parantamiseen.


title: Salomé (laulaja)

text: Salomé (s. Maria Rosa Marco 21. kesäkuuta 1943 Barcelona) on espanjalainen laulaja.


title: Salomé (laulaja)

text: Hänen kappaleensa "Vivo cantando" oli yksi vuoden 1969 Eurovision laulukilpailun neljästä voittajasta (Espanjan lisäksi muita voittajia olivat Alankomaat, Iso-Britannia ja Ranska). Salomé levytti Vivo cantandon vuonna 1969 seitsemällä kielellä: espanjaksi, katalaaniksi, baskiksi, ranskaksi, saksaksi, italiaksi, englanniksi ja serbokroatiaksi.


title: Des Knaben Wunderhorn

text: Des Knaben Wunderhorn () on Achim von Arnimin ja Clemens Brentanon keräämä ja julkaisema kokoelma saksalaista kansanrunoutta.


title: Des Knaben Wunderhorn

text: Teos julkaistiin Heidelbergissä vuosien 1805 ja 1808 välillä. Sen synty liittyy vastaaviin Englannissa ja Skotlannissa julkaistuihin kansanrunouden kokoelmiin. Johann Wolfgang von Goethe julisti, että kokoelman tulisi löytyä jokaisesta kodista.


title: Des Knaben Wunderhorn

text: Eri säveltäjät ovat käyttäneet kokoelman runoja musiikkinsa sanoituksina. Esimerkiksi Felix Mendelssohn, Robert Schumann, Carl Loewe, Johannes Brahms ja Alexander von Zemlinsky. Eniten kokoelmaa hyödynsi kuitenkin Gustav Mahler, joka sävelsi yli kaksikymmentä laulua kokoelman runojen teksteihin. Mahlerin toinen, kolmas ja neljäs sinfonia sisältävät kukin "Wunderhorn"-sanoituksiin perustuvan laulun, ja hän julkaisi myös kokoelman mukaan nimetyn lied -teoksen orkesterille ja solistille (sekä pianoversion).


title: Have a Nice Day (Bon Jovin albumi)

text: Have A Nice Day on yhdysvaltalaisen hard rock -yhtye Bon Jovin yhdeksäs studioalbumi. Albumi on nauhoitettu Sanctuary II -studiolla yhtyeen kotiseudulla New Jerseyssä vuosien 2004–2005 aikana. Albumi julkaistiin 20. syyskuuta 2005, ja sen ovat tuottaneet Jon Bon Jovi, Richie Sambora, John Shanks, Dann Huff ja Rick Parashar.


title: Have a Nice Day (Bon Jovin albumi)

text: Ilmestymisviikollaan albumia myytiin 202 000 kappaletta, mikä tekee albumista yhtyeen eniten ilmestymisviikkonsa aikana myyneen levytyksen. Ensimmäisellä viikollaan se myös sijoittui "Billboard 200" -albumilistalla toiseksi. Marraskuuhun 2009 mennessä albumia oli myyty Yhdysvalloissa jo 1 552 000 kappaletta, ja se on saavuttanut platinamyynnin rajan.


title: Tanatoforinen dysplasia

text: Tanatoforinen dysplasia, kehityshäiriö eli lyhytkasvuisuus on neloskromosomin FGFR3-geenin kautta vallitsevasti periytyvä oireyhtymä, johon kuuluu poikkeavuuksia eri puolilla kehoa. Raajojen hermojuuret ovat lyhyet ja liikaihoiset. Pää on muuhuun ruumiiseen nähtynä suhteettoman suuri ja kalloa kuvataan usein apilanlehden muotoiseksi.


title: Tanatoforinen dysplasia

text: Tanatoforinen dysplasia on vakava sairaus, joka johtaa ennenaikaiseen kuolemaan. Kuolleena syntyminen on tavallista, mutta jotkut voivat elää lapsuusikään asti. Vaikka vammautunut ei syntyisi kuolleena, hän jää vaikeasti kehitysvammaiseksi ja kärsimään hengityksen vajaatoiminnasta. Mahdollista on myös vesipäisyys.


title: Tanatoforinen dysplasia

text: Arviot tanatoforisen dysplasian esiintyvyydestä väestötasolla vaihtelevat. Vuonna 1989 julkaistun tanskalaisen tutkimuksen mukaan kolme ihmistä 78 000 syntyneestä kärsisivät häiriöstä. Vuonna 1986 Latinalaisessa Amerikassa pääteltiin, että vammasta kärsisi yksi 20 000:sta.


title: Tay–Sachsin tauti

text: Tay–Sachsin tauti on 15. kromosomissa olevan geenivirheen aiheuttama peittyvästi periytyvä oireisto. Kyseessä on keskushermostoa vioittava häiriö, jolle luonteenomaista on sokeus, kehitysvamma ja varhainen dementia.


title: Tay–Sachsin tauti

text: Tay–Sachsin taudista kärsivän elinajanodote ei ole hyvä, monet syntymästään asti sairaat kuolevat jo 3-vuotiaina. Toisinaan sairaus puhkeaa vasta nuoruudessa tai aikuisiällä.


title: Tay–Sachsin tauti

text: Tay–Sachs-oireisto on huomattavan yleistä Itä-Euroopan juutalaisten keskuudessa. Aškenasijuutalaisista vammautuneita on 1 henkilö 2 500:sta. Muilla sen uskotaan olevan jopa sata kertaa harvinaisempaa.


title: Tay–Sachsin tauti

text: Tay–Sachsin taudin havaitsi englantilaislääkäri Warren Tay. Oireyhtymän nimen toinen osa tulee yhdysvaltalaiselta Bernard Sachsilta.


title: The Simpsons Wrestling

text: The Simpsons Wrestling on Big Ape Productionsin kehittämä tappelupeli, joka perustuu "Simpsonit"-televisiosarjaan. Peli on julkaistu vuonna PlayStationille.


title: The Simpsons Wrestling

text: Avaruusoliot ovat haastaneet springfieldiläiset showpaininiin, mutta ensimmäiseksi heidän täytyy taistella toisiaan vastaan selvittääkseen, kuka menee pelastamaan heidän kaupunkinsa vihreiltä avaruusolioilta.


title: The Simpsons Wrestling

text: Pelin hahmot on luotu käyttämällä perinteistä animaatiota, johon on sekoitettu 3D-grafiikkaa.


title: The Simpsons Wrestling

text: Jokaisella painijalla on vain neljä liikettä. On myös juoksemis-hyökkäyksiä, mutta pelaajat voivat käyttää jokaisen hahmon ensisijaisia kolmea erikoisliikettä.


title: The Simpsons Wrestling

text: Kamppailuihin monisäikeisyyttä tuovat jokaiselle hahmolle yksilölliset erikoisliikkeet, jotka tekevät pahaa jälkeä vastustajissa. Voiman nouseminen on tärkeää kamppailun edetessä. Donitsit tuovat lisäpiristystä energiaan, atomit täyttävät koko pylvään, popcornit lisäävät terveyttä ja lenkkitossut lisäävät nopeutta.


title: The Simpsons Wrestling

text: Kamppailujen keskipisteenä oleva painikehä kulkee ympäri kaupunkia. Voittajia ratkaistaan esimerkiksi kaupanpihalla, Hassun studiolla, kaupungintalon edustalla, avaruusaluksella, Moen baarissa ja ydinvoimalassa. Kaikkiaan kamppailuympäristöjä on kymmenen.Pelin hahmoilla on samat ääninäyttelijät kuin televisiosarjassakin. Ylivoimaisesti voimakkain hahmo on Ned Flanders, koska hänellä on kaksi kertaa niin paljon energiaa kuin muilla hahmoilla ja lisäksi erittäin tehokas salama-hyökkäys.


title: The Simpsons Wrestling

text: Kriitikot ja Simpsons-fanit ovat haukkuneet peliä, mutta se ei ollut niin epäonnistunut kuin "The Simpsons Skateboarding". Peliä haukuttiin yksinkertaisuudesta, tasapainottomasta pelaamisesta ja huonosta grafiikasta. Se myös kauhistutti showpainifaneja sen liikkeiden puutteesta. Peliä on pidetty yhtenä huonoimmista Simpsons-peleistä ja huonoimmista peleistä ikinä.


title: Australian avoin tennisturnaus 2005

text: Vuoden 2005 Australian avoin tennisturnaus pelattiin 17.-30. tammikuuta 2005.


title: Australian avoin tennisturnaus 2005

text: Finaalissa olivat vastakkain Marat Safin, Venäjä ja Lleyton Hewitt, Australia. Venäläinen otti toisen grand slam voittonsa luvuin 1-6, 6-3, 6-4, 6-4. Safin oli selvittänyt tiensä finaaliin voittamalla semifinaaleissa Sveitsin Roger Federerin ja Slovakian Dominik Hrbatyn. Finaalin hävinnyt Hewitt selvitti välierät voittamalla turnauksen kakkossijoitetun Yhdysvaltain Andy Roddickin ja puolivälierät kukistamalla Argentiinan David Nalbandianin.


title: Australian avoin tennisturnaus 2005

text: Finaalissa olivat vastakkain Yhdysvaltain Serena Williams ja Lindsay Davenport. Serana William voitti ottelun ja samalla toisen Australian avoimen tennisturnauksen voittonsa kaksinpelissä (ensimmäinen voitto oli vuodelta 2003) luvuin 2-6, 6-3, 6-0. Williams selvitti tiensä finaaliin voittamalla välierissä Venäjän Marija Šarapovan ja puolivälierissä Ranskan Amélie Mauresmon. Finaalin hävinyt turnauksen ykkössijoitettu Davenport voitti välierissä Ranskan Nathalie Dechyn ja puolivälierässä Australian Alicia Molikin.


title: Australian avoin tennisturnaus 2005

text: Miesten nelinpelin voittivat Wayne Black ja Kevin Ullyett (ZIM). He kaatoivat finaalissa Yhdysvaltain parin Bob Bryan ja Mike Bryan luvuin 6-4 6-4.


title: Australian avoin tennisturnaus 2005

text: Naisten nelinpelin voittivat Svetlana Kuznetsova, Venäjä, ja Alicia Molik, Australia. Finaalissa kaatuivat Yhdysvaltain pari Lindsay Davenport ja Corina Morariu luvuin 6-3, 6-4.


title: Australian avoin tennisturnaus 2005

text: Sekanelinpelin voittivat australialaispari Samantha Stosur ja Scott Draper. Finaalissa kaatuivat Liezel Huber (RSA) ja Kevin Ullyett (ZIM) luvuin 6-2, 2-6, [10-6].


title: Australian avoin tennisturnaus 2005

text: Australian avointen poikien kaksinpelin voiton vei Yhdysvaltain Donald Young. Finaalissa kaatui Etelä-Korean Sun-Yong Kim luvuin 6-2, 6-2.


title: Australian avoin tennisturnaus 2005

text: Tyttöjen kaksinpelin voitti Viktoryja Azarenka (BLR). Finaalissa kukistui Ágnes Szávay (HUN) luvuin 6-2, 6-2.


title: Australian avoin tennisturnaus 2005

text: Poikien nelinpelin voittivat Sun-Yong Kim (KOR) ja Chu-Huan Yi (TPE).


title: Australian avoin tennisturnaus 2005

text: Tyttöjen nelinpelin voittivat Viktoryja Azarenka (BLR) ja Marina Erakovic (NZL).


title: Helgeandsholmen

text: Helgeandsholmen on pieni saari Ruotsin pääkaupungin Tukholman keskustassa. Se muodostaa yhdessä Stadsholmenin, Strömsborgin ja Riddarholmenin kanssa Tukholman vanhankaupungin. Saari sijaitsee Mälarenin pohjoisemmassa lasku-uomassa, Norrströmissä, Stadsholmenin ja Norrmalmin välissä.


title: Helgeandsholmen

text: Saarella sijaitsee Ruotsin valtiopäivätalo sekä Tukholman keskiaikamuseo. Helgeandsholmenia yhdistävät naapurisaariin kolme siltaa: Riksbron, Stallbron ja Norrbron.


title: Julia (Augustuksen tytär)

text: Julia tai Julia vanhempi (39 eaa.–14 jaa.) oli Rooman keisari Augustuksen tytär. Hänen äitinsä oli Augustuksen toinen vaimo Scribonia. Julia oli kolmesti naimisissa. Hänen ensimmäinen aviomiehensä oli Marcus Claudius Marcellus. Tämän kuoleman jälkeen Julia oli naimisissa esimerkiksi Marcus Vipsanius Agrippan kanssa. Agrippan kuoleman jälkeen hänet naitettiin Tiberiukselle. Julia sai Agrippan kanssa viisi lasta ja Tiberiuksen kanssa yhden lapsen, joka kuitenkin kuoli ennen aikuisikään ehtimistä. Myöhemmin Augustus karkotti tyttärensä Roomasta. Julian kuolemasta ei ole päästy selvyyteen. Erään teorian mukaan Augustuksen kuoleman jälkeen hänen seuraajansa Tiberius hankkiutui eroon entisestä vaimostaan Juliasta näännyttämällä tämän nälkään noin vuonna 14.


title: Julia (Augustuksen tytär)

text: Julia syntyi Augustuksen avioliitosta Scribonian kanssa. Tämä avioliitto päättyi kuitenkin eroon samana päivänä kun Julia syntyi. Augustus otti uudeksi vaimokseen Livia Drusillan.


title: Julia (Augustuksen tytär)

text: Julia oli Augustuksen ainoa lapsi ja oli siten dynastian jatkuvuuden kannalta tärkeässä asemassa. Hän sai varsin ankaran kasvatuksen ja joutui jo varhaislapsuudessaan poliittisen kaupankäynnin maksuvälineeksi: Julia kihlattiin 2-vuotiaana Marcus Antonius Antylluksen kanssa, joka oli Marcus Antoniuksen poika. Näin sinetöitiin liittolaissuhde Augustuksen ja Marcus Antoniuksen välille. Kihlaus ei kuitenkaan johtanut koskaan avioliittoon, sillä Augustus riitaantui pian Marcus Antoniuksen kanssa.


title: Julia (Augustuksen tytär)

text: Kun Julia oli 14-vuotias, Augustus valitsi hänelle puolisoksi nuoren sisarenpoikansa Marcelluksen. Tämä avioliitto päättyi kuitenkin pian Marcelluksen kuolemaan. Seuraavaksi Julia naitettiin vuonna 21 eaa. häntä huomattavasti vanhemmalle kenraali Marcus Vipsanius Agrippalle, joka oli Augustuksen tärkeä poliittinen liittolainen. Tästä avioliitosta syntyi kolme poikaa ja kaksi tytärtä: Gaius, Lucius, Agrippa Postumus, Julia (Julia nuorempi) ja Agrippina (Agrippina vanhempi, keisari Caligulan äiti). Agrippa kuoli vuonna 12 eaa. Augustus adoptoi Agrippan ja Julian kaksi vanhinta poikaa, Gaiuksen ja Luciuksen, mikä merkitsi heidän nostamista kruununperillisen asemaan.


title: Julia (Augustuksen tytär)

text: Julia ei ehtinyt olla pitkään leskenä, sillä jo vuonna 11 eaa. hänet naitettiin äitipuolensa Livia Drusillan pojan Tiberiuksen kanssa. Tämä avioliitto vahvisti Tiberiuksen mahdollisuuksia päästä Augustuksen seuraajaksi. Avioliitosta tuli kuitenkin hyvin onneton. Tiberius oli katkera siitä, että hänet oli pakotettu eroamaan rakastamastaan edellisestä vaimostaan, Vipsania Agrippinasta, jotta hän voisi naida Julian. Julia puolestaan vähätteli Tiberiusta ja ryhtyi melko avoimesti pettämään tätä ja elämään muutoinkin kevytmielistä elämää. Julia oli tunnettu terävästä älystään ja pisteliäästä puhetyylistään, joten Tiberiuksen mahdollisuudet kontrolloida vaimoaan lienevät olleet vähäiset. Lopullinen välirikko tapahtui vuonna 6 eaa.


title: Julia (Augustuksen tytär)

text: Vuonna 2 eaa. Augustus päätti karkottaa Julian pienelle ja karulle Pandaterian saarelle. Syynä karkotukseen saattoi olla Julian nautinnonhakuinen elämäntyyli, joka sopi huonosti yhteen Augustuksen siveyttä ja hyveellisyyttä korostavan perhepolitiikan kanssa. On myös mahdollista, että Julia oli jotenkin sekaantunut Augustuksen vastaiseen vehkeilyyn.


title: Julia (Augustuksen tytär)

text: Myöhemmin Julian karkotuspaikaksi vaihtui Rhegiumin kaupunki. Kun Augustus kuoli vuonna 14 jaa., päätti hänen seuraajansa keisari Tiberius hankkiutua eroon entisestä vaimostaan Juliasta. Historioitsija Tacituksen mukaan Julia näännytettiin nälkään.


title: Strömsborg

text: Strömsborg on pieni saari Ruotsin pääkaupungin Tukholman keskusta-alueella. Sen naapurisaaret ovat Stadsholmen sekä Helgeandsholmen. Saari on osa Tukholman vanhaakaupunkia, Gamla stania.


title: Strömsborg

text: Vuodelta 1733 peräisin olevassa Tillaeuksen kartassa Strömsberg tunnetaan nimellä "Stenskär", ja se esitetään asuttamattomana. Vuonna 1740 saaren osti kauppias Berge Olofson Ström, joka historiallisten lähteiden mukaan rakennutti saarelle noin kymmenen vuotta myöhemmin lehmuksilla ympäröidyn kivitalon.


title: Strömsborg

text: Saarella on nykyään yksi rakennus, arkkitehti Claes Grundströmin piirustusten mukaan 1895–1897 rakennettu ja 1929–1930 muutettu ravintola, jossa on kattoterassi.


title: Christian Ludwig Brehm

text: Christian Ludwig Brehm (24. tammikuuta 1787 Schönau vor dem Walde – 23. kesäkuuta 1864 Renthendorf) oli saksalainen pappi ja lintutieteilijä.


title: Christian Ludwig Brehm

text: Brehmin syntymäpaikkakunta Schönau oli Gothan kaupungin lähellä Gothan piirikunnassa. Hän opiskeli Jenan yliopistossa. 1813 hänestä tuli Renthendorfin kirkkoherra, missä virassa hän pysyi kuolemaansa saakka. Renthendorf on kylä Leipzigista noin 90 kilometriä etelään.


title: Christian Ludwig Brehm

text: Brehmin laaja tuotanto käsitti muun muassa teokset "Beitrage zur Vogelkunde" (1820–22), jossa hän kuvaili 104 saksalaista lintulajia tarkkoine tuntomerkkeineen, sekä "Handbuch der Naturgeschichte aller Vogel Deutschlands" (1831).


title: Christian Ludwig Brehm

text: Brehm keräsi suuren kokoelman linnunnahkoja, noin 15 000 kappaletta. Hän tarjosi kokoelmaansa Berliinin eläinmuseolle, mutta kauppoja ei syntynyt. Brehmin kuoleman jälkeen kokoelma löytyi hänen kotinsa ullakolta. Muutamia vuosia myöhemmin Otto Kleinschmidt taivutteli lordi Lionel Walter Rothschildin ostamaan kokoelman, ja vuonna 1900 se päätyi Walter Rothschildin museoon Tringiin Englantiin.


title: Christian Ludwig Brehm

text: Eläintieteilijä Alfred Edmund Brehm (1829–1884) oli Christian Brehmin poika.


title: Christian Ludwig Brehm

text: Christian Ludwig Brehm kuvaili tieteelle lukuisia uusia lintulajeja, muun muassa mustakaulauikun, etelänsatakielen ja laulurastaan.


title: Hellerin tauti

text: Hellerin tauti eli disintegratiivinen kehityshäiriö (ent. lapsuuden dementia) on autismin kirjoon kuuluva neurologinen oireyhtymä, jonka esiintyvyys on vain 0,3 promillea. Taudin tutkimus on ollut niin vähäistä, ettei sen syitä ole kyetty selvittämään. Taudin on epäilty johtuvan muun muassa aivojen kroonisesta tulehduksesta, liiallisesta rasvojen kertymisestä keskushermostoon, "tuberosis sclerosicsesta" tai epileptisten kohtausten seurauksista.


title: Hellerin tauti

text: Hellerin tauti puhkeaa keskimäärin 2–4-vuotiaana ja etenee nopeasti. Sairastuneella lapsella ei ole välttämättä aiemmin ollut autismiin viittaavia piirteitä, vaan lapsen kielellinen ja sosiaalinen kehitys on ollut tavallisuudesta poikkeamatonta. Oireyhtymään kuuluu myös epileptisyyttä ja vaikeaa kehitysvammaisuutta.


title: Hellerin tauti

text: Sosiaalisten taitojen ja kielellisen ilmaisun häviämisen lisäksi Hellerin tautiin kuuluu joskus muun muassa vaikeutta siirtyä valvetilaan yöunen jälkeen sekä unettomuutta. Hellerin tauti on yleisempi pojilla, ja Yhdysvalloissa siitä kärsii arviolta viisi lasta 10 000:sta.


title: Hellerin tauti

text: Hellerin taudin kuvasi vuonna 1908 itävaltalainen Theodor Heller. Tauti sulautettiin yhdysvaltalaiseen DSM-5-tautiluokitukseen vuonna 2013 uudistetussa versiossa uuteen autismikirjon häiriö -kattodiagnoosiin yhdessä muiden autismin kirjon oireyhtymien kanssa.


title: Dave Andreychuk

text: Dave Andreychuk (s. 29. syyskuuta 1963 Hamilton, Ontario, Kanada) on entinen kanadalainen jääkiekkoilija. Hänen pelipaikkansa oli keskushyökkääjä.


title: Dave Andreychuk

text: Buffalo Sabres varasi Andreychukin ensimmäisenä pelaajanaan vuoden varaustilaisuudessa. Sabresin vuoronumero oli 16. Andreychukista tuli Tampa Bay Lightningin joukkueessa keväällä 2004 vanhin (40 vuotta ja 7 kuukautta) ja eniten otteluita (1 597) Stanley Cupin voitettuaan pelannut pelaaja. Voitto tuli 22 pelivuoden jälkeen. Voiton jälkeen hän pelasi vielä yhden kauden, kunnes siirtyi muihin tehtäviin Lightning-organisaatiossa.


title: Dave Andreychuk

text: Andreychukin ottelumäärä (1639) on kaikkien aikojen viidenneksi suurin. Andreychuk ja Denis Savard jakavat 26. sijan NHL:n kaikkien aikojen pistetilastossa, molemmat saivat kasaan 1 338 tehopistettä. Hänen 274 ylivoimamaaliaan on voimassa oleva NHL:n ennätys. Andreychukin kotikaupunki Hamiltonin jäähalli on uudelleennimetty Dave Andreychuk Mountain Arenaksi.


Luettelo elektronisen musiikin alalajeista.


title: Ruotsin valtiopäivätalo

text: Ruotsin valtiopäivätalo on Ruotsin valtiopäivien istuntopaikka. Se sijaitsee maan pääkaupungissa Tukholmassa, Helgeandsholmenin pienellä saarella Stadsholmenin ja Norrmalmin välissä. Arkkitehti Aron Johanssonin suunnittelema valtiopäivätalo rakennettiin vuosina 1897–1905. Johansson otti rakennukseen vaikutteita saksalaisesta uusbarokista.


title: Ruotsin valtiopäivätalo

text: Rakennuskompleksiin kuuluu myös samaan aikaan rakennettu Sveriges Riksbankin entinen toimitalo, joka sijaitsee alkuperäisen valtiopäivätalon länsipuolella. Rakennuksia erottaa Riksgatan-kävelykatu, mutta niitä yhdistää kaksi kadun yli rakennettua porttikäytävää. Vuosina 1968–1971 järjestetyn arkkitehtuurikilpailun jälkeen Riksbankin talo muutettiin 1975–1983 myös valtiopäivien käyttöön. Kaksikamarisista yksikamarisiksi muutetut valtiopäivät saivat tähän rakennukseen uuden suuremman istuntosalin. Muutostyöt suunnitteli arkkitehtitoimisto AOS Arkitekter.


title: Rem Murray

text: Raymond "Rem" Murray (s. 9. lokakuuta 1972, Stratford, Ontario, Kanada) on kanadalainen jääkiekkoilija. Hän pelasi urallaan 560 NHL:n runkosarjaottelua kolmessa eri joukkueessa. Lisäksi hän pelasi Suomessa, Itävallassa ja Italiassa.


title: Rem Murray

text: Murray pelasi vuodet 1996–2004 NHL:ssä Edmonton Oilersissa, New York Rangersissa ja Nashville Predatorsissa. Kausi 1998–1999, jolloin Murray pelasi Edmontonissa, on miehen NHL-uran paras. Hän teki 78 pelissä 21 maalia ja antoi 18 maaliin johtanutta syöttöä. Murray joutui lopettamaan uransa vuonna 2005, kun hänellä diagnisoitiin harvinainen niskaongelma (yksi dystonian muodoista). Murray kuitenkin palasi kaudeksi 2005–2006, mutta ei onnistunut saamaan pelipaikkaa Detroit Red Wingsistä koeajalla. Hän pelasikin lähes koko kauden AHL-liigan Houston Aerosissa, kunnes sai loppukaudesta pelipaikan Edmontonista.


title: Rem Murray

text: Kaudeksi 2006–2007 Murray siirtyi Eurooppaan ja HIFK:hon. Murray oli koko SM-liigan parhaita puolustavia hyökkääjiä tehden myös tehot 20+26. Hän ja HIFK sopivat runkosarjan jälkeen jatkosopimuksen myös kaudeksi 2007–2008. Kahden HIFK-kauden jälkeen Murray siirtyi Innsbruckiin Itävallan pääsarjaan.


title: Rem Murray

text: Murray pelasi kauden Innsbruckissa ja siirtyi sen jälkeen Italian pääsarjan HC Pustertal-Val Pusteriaan. Hän palasi Itävallan kakkosarjaan tippuneeseen Innsbruckiin pelattuaan yhden kauden Val Pusteriassa. Innsbruck voitti kaudella 2011–2012 kakkossarjan, ja Murray oli sarjan paras maalintekijä. Kauden jälkeen hän kuitenkin ilmoitti lopettavansa uransa, ja hänen pelinumeronsa jäädytettiin harjoitusottelussa ennen kauden 2012–2013 alkua.


title: Australian avoin tennisturnaus 2004

text: Vuoden 2004 Australian avoin tennisturnaus pelattiin 19. tammikuuta – 1. helmikuuta 2004.